title: 2010/545/UE: Deċiżjoni tal-Parlament Ewropew tal- 5 ta’ Mejju 2010 dwar l-għeluq tal-kontijiet tal-Eurojust għas-sena finanzjarja 2008

text:
               25.9.2010

               MT

               Il-Ġurnal Uffiċjali tal-Unjoni Ewropea

               L 252/206

         DEĊIŻJONI TAL-PARLAMENT EWROPEW
   tal-5 ta’ Mejju 2010
   dwar l-għeluq tal-kontijiet tal-Eurojust għas-sena finanzjarja 2008
   (2010/545/UE)
   IL-PARLAMENT EWROPEW,
   wara li kkunsidra l-kontijiet annwali finali tal-Eurojust għas-sena finanzjarja 2008,
   wara li kkunsidra r-rapport tal-Qorti tal-Awdituri dwar il-kontijiet annwali tal-Eurojust għas-sena finanzjarja 2008, flimkien mat-tweġibiet tal-Eurojust (1),
   wara li kkunsidra r-rakkomandazzjoni tal-Kunsill tas-16 ta’ Frar 2010 (5827/2010 – C7-0061/2010),
   wara li kkunsidra l-Artikolu 276 tat-Trattat KE u l-Artikolu 319 tat-Trattat dwar il-Funzjonament tal-Unjoni Ewropea,
   wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (2), u b’mod partikolari l-Artikolu 185 tiegħu,
   wara li kkunsidra d-Deċiżjoni tal-Kunsill 2002/187/ĠAI ta-28 ta’ Frar 2002 li waqqfet il-Eurojust bil-għan li tiġi infurzata l-ġlieda kontra l-kriminalità serja (3), u b’mod partikolari l-Artikolu 36 tagħha,
   wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta’ Novembru 2002 dwar ir-Regolament Finanzjarju qafas għall-korpi msemmija fl-Artikolu 185 tar-Regolament (KE, Euratom) Nru 1605/2002 (4), u b’mod partikolari l-Artikolu 94 tiegħu,
   wara li kkunsidra l-Artikolu 77 u l-Anness VI tar-Regoli ta’ Proċedura tiegħu,
   wara li kkunsidra r-rapport tal-Kumitat għall-Kontroll tal-Baġit u l-opinjoni tal-Kumitat għal-Libertajiet Ċivili, il-Ġustizzja u l-Intern (A7-0093/2010),

               1.

               Japprova l-għeluq tal-kontijiet tal-Eurojust għas-sena finanzjarja 2008;

               2.

               Jagħti istruzzjonijiet lill-President tiegħu biex jgħaddi din id-Deciżjoni lid-Direttur Amministrattiv tal-Eurojust, lill-Kunsill, lill-Kummissjoni u lill-Qorti tal-Awdituri, u biex jiżgura li tiġi ppubblikata f’Il-Ġurnal Uffiċjali tal-Unjoni Ewropea (serje L).

            Il-President

         Jerzy BUZEK

            Is-Segretarju Ġenerali

         Klaus WELLE

      (1)  ĠU C 304, 15.12.2009, p. 131.

      (2)  ĠU L 248, 16.9.2002, p. 1.

      (3)  ĠU L 63, 6.3.2002, p. 1.

      (4)  ĠU L 357, 31.12.2002, p. 72.


title: Id-Deċiżjoni tal-Kunsill tas-6 ta' Diċembru 1996 dwar l-adozzjoni tal-linji gwida għall-programmi indikattivi dwar miżuri finanzjarji u tekniċi li jakkompanjaw ir-riforma ta' l-istrutturi ekonomiċi u soċjali fil-qafas tas-sħubija Ewro-Mediterranju (MEDA)

text:
Avviż Legali Importanti

|

31996D0706

Official Journal L 325 , 14/12/1996 P. 0020 - 0026

		Id-Deċiżjoni tal-Kunsilltas-6 ta' Diċembru 1996dwar l-adozzjoni tal-linji gwida għall-programmi indikattivi dwar miżuri finanzjarji u tekniċi li jakkompanjaw ir-riforma ta' l-istrutturi ekonomiċi u soċjali fil-qafas tas-sħubija Ewro-Mediterranju (MEDA)(96/706/KE)IL-KUNSILL TA' L-UNJONI EWROPEA,Wara li kkonsidra t-Trattat li jistabbilixxi il-Komunità Ewropea,Wara li kkonsidra r-Regolament tal-Kunsill (KE) Nru 1488/96 tat-23 ta' Lulju 1996 dwar miżuri finanzjarji u tekniċi li jakkompanjaw ir-riforma ta' l-istrutturi ekonomiċi u soċjali fil-qafas tas-sħubija Euro-Mediterranja (MEDA) [1], u b'mod partikolari l-Artikolu 9 (1) tiegħu,Wara li kkonsidra l-proposta mill-Kummissjoni,Billi huwa meħtieġ għall-Kummissjoni li tqis is-sejbiet u r-rakkomandazzjonijiet ta' rapporti mill-Qorti ta' l-Awdituri dwar koperazzjoni mas-sħab Mediterraniċi;Billi l-Artikolu 9 tar-Regolament (KE) Nru 1488/96 jipprovdi li l-Kunsill għandu, wara proposta mill-Kummissjoni, jaddotta linji gwida għall-programmi indikattivi li għandhom jiddefinixxu l-għanijiet prinċipali ta' koperazzjoni mas-sħab Mediterraniċi;Billi l-Kummissjoni issottomettiet Komunikazzjoni fit-8 ta' Marzu 1995 intitolata "Tisħiħ tal-pulitika Mediterranja ta' l-Unjoni Ewropea: proposti għall-implimentazzjoni ta' sħubija Euro-Mediterranja";Billi, fid-Dikjarazzjoni ta' Barċellona, is-sħubija Euro-Mediterranja kienet addottata sabiex tilqa' l-isfidi li r-reġjun iħabbat wiċċu magħhom,IDDEĊIEDA DAN LI ĠEJ:Artikolu 1Il-linji gwida għall-programmi indikattivi dwar miżuri finanzjarji u tekniċi li jakkompanjaw ir-riforma ta' l-istrutturi ekonomiċi u soċjali fil-qafas tas-sħubija Ewro-Mediterranja (programmi indikattivi MEDA), kif muri fl-Anness ma' din id-Deċiżjoni, huma b'dan addottati.Artikolu 2Dawn il-linji gwida għandhom ikunu rriveduti flimkien mar-Regolament (KE) Nru 1488/96, kif jipprovdi l-Artikolu 15(6) tiegħu.Artikolu 3Din id-Deċiżjoni għandha tkun ippubblikata fil-Ġurnal Uffiċjali tal-Komunitajiet Ewropej.Hija għandha tidħol fis-seħħ fid-data tal-pubblikazzjoni tagħha.Magħmul fi Brussels, fis-6 ta' Diċembru 1996.F'isem il-KunsillIl-PresidentD. Spring[1] ĠU L 189, tat-30.7.1996, p. 1.--------------------------------------------------ANNESSLINJI GWIDA GĦALL-PROGRAMMI INDIKATTIVI MEDA1. Il-programm imwaqqaf bir-Regolament (KE) Nru 1488/96 (minn hawn "il quddiem imsemmi bħala" programm MEDA') jirrapreżenta l-istrument finanzjarju prinċipali tal-KomunitàEwropea għall-implimentazzjoni tas-sħubija Ewro-Meditarranja. Il-programm għandu l-għan prinċipali tiegħu li jinkoraġġixxi u jappoġġa r-riforma ta' l-istrutturi ekonomiċi u soċjali tas-sħab Mediterraniċi, l-aktar fil-preparazzjoni għal kummerċ ħieles mal-Komunità Ewropea.2. Il-programm MEDA huwa stabbilit fuq ir-rispett għall-prinċipji demokratiċi u r-regola tal-liġi, kif ukoll ir-rispett għad-drittijiet tal-bniedem u l-libertajiet fundamentali, li għalih huma element essenzali u li l-ksur tagħhom ikun jiġġustifika t-teħid ta' miżuri xierqa.L-esperjenza miksuba permezz ta' protokolli bilaterali3. Il-programm MEDA għandu jibni fuq l-esperjenza miksuba permezz tat-tħaddim ta' strumenti tal-pulitika Mediterranja b'direzzjoni ġdida, jiġifieri l-protokolli finanzjarji bilaterali u faċilitar ta' koperazzjoni reġjonali. Wara erba' ġenerazzjonijiet ta' protokolli finanzjarji mas-sħab Mediterraniċi sar meħtieġ li jsir titjib fis-sistema ta' kif jitwasslu l-attivitajiet ta' koperazzjoni. Jekk il-programm MEDA se jkun kapaċi li jilqa' għall-isfida ta' koperazzjoni intensifikata b'mod sinifikanti, kemm fl-oqsma ġodda u kemm f'dawk eżistenti, allura huwa meħtieġ li tiżdied il-flessibiltà fil-programmazzjoni. Dan biex ikun evitat it-tixrid ta' l-isforz ta' koperazzjoni fuq numru wiesa' ta' attivitajiet u benfiċjarji u biex jingħata inċentiv għall-implimentazzjoni ħafifa u effiċjenti ta' impenn u krediti ta' ħlasijiet. Ugwalment, il-programm MEDA għandu jkun kapaċi li jadatta ruħu maż-żmien iktar ma wieħed jitgħallem mill-esperjenzi permezz ta' l-implimentazzjoni u kif il-bżonnijiet u l-prijoritajiet tas-sħab Mediterraniċi jevolvu ruħhom fid-dawl ta' l-isfidi soċjo-ekonomiċi. B'mod partikolari, għandu jinżamm grad suffiċjentement għoli ta' flessibilità għall-ammonti allokati għall-appoġġ bla rbit fl-estimi, fil-programmi indikattivi biex l-allokazzjonijiet finanzjarji jkunu adattati għall-pass ta' riforma u l-progress miksub fl-istabbilizzazzjoni makroekonomika.Programmazzjoni multiannwali4. Il-flessibilità extra tal-programm MEDA teħtieġ li tkun ikkomplementata b'metodoloġija ta' programmazzjoni ċara biex ittejjeb l-effikaċja ta' ippjanar u implimentazzjoni. B'mod partikolari huwa meħtieġ li tingħata lis-sħab indikazzjoni tar-riżorsi li se jkunu disponibbli matul is-snin li ġejjin. Programmazzjoni multiannwali bħal din għandha tkabbar il-possibiltajiet għal interventi li jkollhom impatt fuq il-pulitika fil-futur mhux imbiegħed. Regolament (KE) Nru 1488/96 (minn hawn ‘il quddiem imsemmi bħala Regolament MEDA) fih ċifra ta' referenza finanzjarja ta' ECU 3424,5 miljun għall-perjodu 1995 sa 1999 [1], li għandu jitqassam bejn programmi bilaterali u programm reġjonali. Il-programmi indikattivi MEDA għandhom jidentifikaw attivitajiet li jikkontribwixxu għall-ksib ta' l-għanijiet iktar wiesa' tas-sħubija. B'danakollu, huwa prinċipju importanti tat-trattament tal-programmazzjoni ġdida li dawn jistgħu jkunu riveduti, skond kif tmur l-implimentazzjoni, flimkien ma' l-allokazzjonijiet finanzjari indikattivi bilaterali li jakkompanjawhom. Għandha tingħata attenzjoni biex ikunu żgurati t-trasparenza, l-immonitorjar adegwat tal-proġett u l-konsistenza ġenerali ta' l-azzjoni meħuda billi jintużaw l-approprjazzjonijiet ta' l-estimi.Interventi strateġiċi5. Fl-aħħar mill-aħħar l-iżvilupp soċjo-ekonomiku b'suċċess tas-sħab Mediterraniċi għandu jiddependi mill-isforzi tagħhom stess. Hekk, biex ikunu effettivi l-programmi indikattivi għandhom ikunu bbażati fuq il-fehma komuni ta' l-isfidi ekonomiċi, soċjali u politiċi li jiffaċċjaw lil kull sieħeb individwali u lir-reġjun kollu kemm hu. Djalogu regolari u abbundanti kemm fil-livell bilaterali u kemm f'dak reġjonali huwa għalhekk prekondizzjoni għas-suċċess tal-programm MEDA. Il-programmi indikattivi għandhom jikkonċentraw fuq numru limitat ta' setturi prijoritarji li jkunu ddeterminati permezz ta' djalogu ma' dawn il-pajjiżi kif ukoll permezz ta' kordinazzjoni ma' l-isforzi bilaterali ta' l-Istati Membri u donaturi oħra u b'mod partikolari fuq dawk iz-zoni fejn il-Komunità tista' tagħti l-akbar kontribut posittiv billi tuża l-ħażniet ta' esperjenza u l-għerf tagħha. Għal dan il-għan il-Kummissjoni għandha tieħu ħsieb li tipprovdi l-kordinazzjoni meħtieġa ma' l-Istati Membri u donaturi oħra fil-programmazzjoni u l-implimentazzjoni ta' programmi tagħha biex tiżgura l-aħjar sinerġiji ma' l-attivitajiet u l-interventi tagħhom. Il-Kummissjoni u l-Istati Membri għandhom jikkonsultaw mill-qrib matul id-disinn u l-abbozzar tal-programmi indikattivi u matul il-formulazzjoni ta' proposti għal proġetti individwali. Kull programm indikattiv u proposta għal proġett għandu jkun fihom referenza għall-istudji relevanti dwar esperjenza u riżultati passati.6. Fil-mira tagħha lejn il-għan ta' żvilupp ekonomiku u soċjali sostenibbli l-Kummissjoni għandha, fl-analiżi li tinsab fil-programmi indikattivi u fl-identifikazzjoni u disinn tagħha ta' programmi ta' koperazzjoni, tqis b'attenzjoni il-kwistjonijiet ta' bilanċ ambjentali, vijabilità finanzjarja u ekonomika, sostenibbilità, riperkussjonijiet fuq is-sessi u kapaċità istituzzjonali lokali (inklużi dawk għal żvilupp ta' riċerka u teknika u trasferiment ta' teknika). Il-Kummissjoni, fl-analiżi iktar fil-fond tagħha, għandha tqis b'attenzjoni l-effikaċja ta' l-attivitajiet fil-passat tal-Komunità, u l-azzjonijiet li qed jiġu appoġġjati mill-Istati Membri u donaturi oħra. Gruppi ta' mira bħall-klassijiet l-aktar fil-bżonn tal-populazzjoni, nisa u żgħażagħ għandhom jirċievu attenzjoni partikolari fl-analiżi. Fuq livell bilaterali, il-programm MEDA għandu jagħti appoġġ lis-sħab fl-oqsma ta' transizzjoni ekonomika u tisħiħ ta' bilanċ soċjo-ekonomiku. Formuli ta' stima ta' impatt ambjentali għandhom għandhom jintalbu għall-proġetti relevanti ta' programmi bilaterali u reġjonali, skond il-liġijiet tal-Komunità f'dan il-qasam. Il-Kummissjoni għandha tinkludi kontizzjonalità xierqa fil-proposta tal-proġett u tiżgura koerenza mal-kriterji ta' Bretton Woods meta meħtieġ, b'konformità ma' l-Anness II mar-Regolament MEDA.7. (i) L-ekonomiji tar-reġjun iħabbtu wiċċhom ma' l-isfida komuni biex joħolqu opportunitajiet ta' impjiegi u jtejbu l-livell tal-ħajja fil-kuntest ta' tkabbir demografiku mgħaġġel. Iż-żieda meħtieġa fl-iżvilupp tista' biss tintlaħaq permezz ta' kompetittività akbar fi ħdan l-ekonomija globali. Dan jirrikjedi titjib, inter alia, tal-kapaċità għal tiġdid tas-sħab. Kif il-kummerċ ħieles gradwalment bil-mod jistabbilixxi ruhu, hekk il-gvernijiet għandhom iħallu wisa' għal tkabbir immexxi mis-settur privat u għal investiment barrani. Maniġġjar makroekonomiku sod għandu jkun ikkompletat b'tattiċi ekonomiċi favur it-tkabbir u favur l-investiment ekonomiku u qafas regolatorju. Il-programmi indikattivi għandhom iqisu l-karatteristiċi ta' kull ekonomija meta jippjanaw interventi.(ii) Tkabbir ekonomiku jeħtieġ li jkun akkompanjat b'koeżjoni soċjali ikbar. Inugwaljanzi fl-aċċess għal servizzi essenzali bħal edukazzjoni, saħħa, skemi ta' sigurtà soċjali, djar u ilma jippersistu li jnaqqsu l-opportunitajiet tal-ħajja ta' partijiet sinifikanti tal-populazzjoni tas-sħab u li għandhom effett negattiv għal prospetti ta' tkabbir fil-futur imbiegħed. Dawn il-ħtiġiet għandhom ikunu indirizzati b'urġenza permezz ta' titjib fil-kwalità tas-servizzi u effikaċja ikbar f'kif jitwasslu. Interventi strateġiċi huma rikjesti għall-iżvilupp tar-riżorsi umani in ġenerali għax huma jirrapreżentaw l-akbar ġid tar-reġjun għall-ġejjieni. B'mod partikolari, l-integrazzjoni taż-żgħażagħ u tan-nisa fil-post tax-xogħol tikkostitwixxi fattur importanti ta' żvilupp soċjali fir-reġjun.Il-programmi bilaterali u reġjonali għandhom jikkomplimentaw lil xulxin8. Għandu jingħata appoġġ permezz tal-miżuri espressi fir-Regolament MEDA. Iktar minn hekk, permezz tad-djalogu kontinwu bejn is-sħab kien possibbli li jkunu żviluppati il-linji gwida ġenerali li ġejjin.9. L-attivitajiet li jsiru fil-livell bilaterali u reġjonali għandhom ikunu komplimentari u/jew li jinfurzaw lil xulxin biex jagħmlu possibbli li l-impatt politiku u soċjali tal-programm MEDA ikun sostnut u l-għanijiet addottati flimkien fid-Dikjarazzjoni ta' Barċellona jintlaħqu b'iktar effikaċja. Wara li tgħallmet mill-esperjenza tagħha, hija l-opinjoni ta' l-Unjoni li l-prosperità u l-istabbilità futuri tas-sħab tagħha jiġu minn koperazzjoni ikbar bejniethom fl-isferi ekonomiċi, soċjali u politiċi. L-eliminazzjoni ta' barrieri għandu jkattar l-opportunitajiet għal ekonomiji ta' skali u suq ikbar biex b'hekk ikun inkoraġġut l-investiment, ikun iffaċilitat l-iskambju ta' ideat u jitkabbar il-ftehim reċiproku. Il-programm indikattiv reġjonali għandu jirrifletti l-progress magħmul fil-qafas tal-proċess ta' Barċellona billi jieħu azzjoni fuq livell multilaterali fuq kwistjonijiet ta' interess komuni, kif preskritt fid-dikjarazzjoni maqbula, u jsaħħaħ l-attivitajiet li jappoġġaw koperazzjoni deċentralizzata. B'danakollu, attivitajiet reġjonali ma għandhomx jieħdu post il-provvediment ta' fondi għal attivitajiet bilaterali. Kull programm indikattiv bilaterali għandu jinkludi informazzjoni fuq l-attivitajiet kollha, iffinanzjati taħt kull programm reġjonali ta' koperazzjoni tal-Komunità li jkollu effett jew se jkollu effett fuq dak il-pajjiż sieħeb partikolari.Trattament iddeċentralizzat10. Biex jintlaħqu l-populazzjonijiet immirati aħjar u titwessa' l-partiċipazzjoni fil-programm MEDA għall-partijiet differenti tas-soċjetà ċivili li huma nklużi fl-ambitu tas-sħubija Ewro-Meditarranja, il-Kummissjoni għandha tħabbrek biex tippjana u timplimenta l-attivitajiet tagħha flimkien mal-persuni direttament ikkunċernati u li għandhom il-kompetenza meħtieġa għall-ippjanar u l-implimetantzzjoni b'suċċess ta' interventi. Il-Kummissjoni għandha tagħti attenzjoni mill-qrib lill-immaneġġjar bil-għaqal u r-reviżjoni perjodika ta' l-impatt ta' programmi bħal dawn.Programmi bilaterali indikattivi11. Dwar il-programmi bilaterali, il-prijoritajiet għandhom ikunu deċiżi filwaqt li jitqies l-istadju ta' żvilupp ta' l-ekonomija u tas-soċjetà ta' kull pajjiż kif ukoll il-kapaċità ta' l-istituzzjonijiet tiegħu. Fid-dawl tal-konklużjonijiet jew implimentazzjoni ta' ftehim ta' assoċjazzjoni, il-programmi indikattivi għandhom ikunu deċiżi filwaqt li jitqiesu l-ħteġiet tas-sħab Mediterraniċi, il-kapaċità tagħhom li jassorbu fondi u l-progress li jsir fil-proċess tar-riforma strutturali, kif ukoll il-prijoritajiet identifikati magħhom, b'mod partikolari dawk li joħorġu mill-konklużjonijiet tad-djalogu ekonomiku u mill-ftehim ta' assoċjazzjoni nfushom. Għandu jsir sforz konsiderevoli għall-promozzjoni ta' programmi li jistgħu jikkontribwixxu għall-iżvilupp tad-demokrazija u r-rispett lejn id-drittijiet tal-bniedem. Fost l-aspetti u oqsma ta' żvilupp ekonomiku u soċjali li jixirqilhom appoġġ finanzjarju, li ġejjin huma indikazzjonijiet ġenerali tad-direzzjoni prinċipali tal-programmi indikattivi bilaterali bejn il-Kummissjoni u sħab Mediterraniċi individwali, matul l-ewwel snin tal-programm MEDA.p12. Dwar il-Magħreb:- appoġġ lill-Marokk għandu jkun ibbażat fuq żewġ assi prinċipali komplimentari. L-ewwel jindirizza t-titjib tal-bilanċ soċjo-ekonomiku permezz ta' miżuri fuq żvilupp rurali, ilma u l-iżvilupp ta' servizzi soċjali, b'mod partikolari fl-edukazzjoni u kura tas-saħħa. F'dan il-kuntest għandhom jitqiesu wkoll il-ħteġiet tal-Provinċji tat-Tramuntana. It-tieni assi jikkonċerna l-appoġġ għal transizzjoni ekonomika fil-kuntest ta' l-implimentazzjoni tal-Ftehim ta' Assoċjazzjoni u jinkludi, b'mod partikolari, appoġġ fl-estimi biex jirfed strateġija ta' stabilizzazzjoni makroekonomika għall-futur mhux imbiegħed u riformi wiesa' strutturali kif ukoll miżuri li jtejbu l-kompetittività ta' l-impriża,- għat-Tuneżija, l-appoġġ għandu jkun ikkonċentrat fuq żewġ assi prinċipali komplimentari. L-ewwel, appoġġ għal transazzjoni ekonomika fil-kuntest ta' l-implimentazzjoni tal-Ftehim ta' Assoċjazzjoni, li ġeneralment ikollu fih l-attivitajiet li ġejjin: appoġġ fl-estimi għall-riformi ekonomiċi, għajnuna għal titjib ekonomiku (li jinkludi l-iżvilupp tas-settut finanzjarju), promozzjoni ta' investiment minn barra, programm ta' taħriġ professjonali u modernizzazzjoni ta' l-infrastruttura ekonomika. It-tieni assi, it-tisħiħ fil-bilanċ soċjali, jipprovdi b'mod partikolari, għal attivitajiet ta' appoġġ għal żvilupp ta' zoni rurali u ħolqien ta' impjiegi, inkluż żvilupp ta' impriżi żgħar,- interventi favur l-Alġerija għandhom jiffokaw fuq żewġ zoni prinċipali komplimentari. L-ewwel assi hu li jingħata appoġġ lill-ekwilibriju soċjo-ekonomiku permezz ta' titjib ta' l-istrumenti favur il-ġid soċjali, biex ikunu indirizzati ħtiġiet soċjali fundamentali u ħolqien ta' impjiegi fil-futur qarib, kif ukoll għas-settur tad-djar. Għandhom ukoll jittieħdu miżuri favur l-ambjent. It-tieni assi għandu jikkonsisti f'appoġġ għal transizzjoni ekonomika permezz ta' programmi ta' aġġustament strutturali, promozzjoni ta' l-iżvilupp ta' impriżi żgħar (SME) u ta' daqs medju (IŻM), programm ta' ristrutturar industrijali u modernizzar kif ukoll l-iżvilupp tas-settur finanzjarju.13. Dwar il-Mashreq:- appoġġ għall-Eġittu huwa bbażat fuq żewġ assi pinċipali komplimentari. It-Tisħiħ tal-bilanċ soċjali għandu jikkostitwixxi l-parti l-kbira tal-koperazzjoni finanzjarja. Għandha tikkomprendi kontribuzzjoni għall-fond ta' l-iżvilupp soċjali għat-titjib tas-servizzi, għat-tnaqqis tal-faqar u ħolqien ta' impjiegi, flimkien ma' programm għar-riforma ta' l-edukazzjoni bażika. Iktar minn hekk, għandhom jittieħdu miżuri għall-protezzjoni ta' l-ambjent. Appoġġ għal transizzjoni ekonomika għandu jikkostitwixxi t-tieni assi u għandu jinkludi programm ta' modernizzar industrijali, programm għal taħriġ professjonali u għal approfondiment u twessigħ tas-settur finanzjarju,- koperazzjoni mal-Ġordan għandha tkun tikkonsisti prinċipalment fi programm ta' aġġustament strutturali li għandu jipprovdi l-appoġġ meħtieġ fl-estimi biex ikunu stabbilizzati in-nuqqas serju ta' bilanċi makro-ekonomiċi li jeżistu u għall-promozzjoni ta' riformi ekonomiċi strutturali filwaqt li jitqiesu s-setturi soċjali l-iktar sensittivi. Operazzjonijiet oħra jistgħu wkoll jsiru bħall-iżvilupp ta' kapital riskjus għall-promozzjoni ta' impriżi. Fl-isfera soċjali, jistgħu jittieħdu miżuri ta' taħriġ professjonali, kif ukoll attivitajiet favur l-ambjent,- fil-programm għal-Libanu, appoġġ għandu jissokta jingħata lill-proċess ta' rikostruzzjoni. Fil-qasam ta' bilanċ soċjo-ekonomiku, għandha ssir enfasi fuq it-tisħiħ tal-kapaċità amministrattiva ta' l-Istat, inklużi awtoritajiet lokali u mmaneġġjar ta' servizzi pubbliċi. Għandhom isiru wkoll interventi fis-settur ta' l-ilma u għall-protezzjoni ta' l-ambjent. Dwar transizzjoni ekonomika, miżuri dwar rikostruzzjoni, titjib tas-settur privat, kapital riskjus, taħriġ u attestazzjoni professjonali għandhom ikunu appoġġati,- għas-Sirja, biex takkompanja l-ekonomija li progressivament tkun qiegħda tiġi lliberalizzata, koperazzjoni għandha tkun iffokata fuq it-titjib ta' l-amministrazzjoni, b'mod partikolari fis-servizzi pubbliċi u s-servizzi soċjali, gvern lokali u ministeri ċentrali. Dan għandu jkollu l-għan doppju li jipprovdi ambjent iktar favorevoli lejn is-settur privat u jtejjeb il-kondizzjonijiet ta' ħajja tal-populazzjoni. Appoġġ għandu wkoll jingħata lill-modernizzazzjoni tas-settur bankarju,- mill-1993 ‘l hawn l-Unjoni Ewropea kienet l-ikbar sieħeb finanzjarju ta' l-Awtorità Palestinjana. L-għan prinċipali ta' din il-koperazzjoni kien li tippromwovi l-ekonomija Palestinjana biex tonqos id-dipendenza tagħha minn Iżreal billi tiżviluppa l-bażi produttiva tagħha u tiffaċilita l-integrazzjoni tagħha fil-kummerċ reġjonali u internazzjonali. Il-prijoritajiet għal għajnuna għandhom ikunu r-rikostruzzjoni u r-riabbilità ta' l-infrastruttura bażika, kif ukoll appoġġ għall-proċess ta' bini ta' istituzzjonijiet Palestinjani u l-iżvilupp tas-settur privat.14. Il-programm tat-Turkija għandu jiddetermina l-prijorità ta' interventi li għandhom x'jaqsmu, fuq in-naħa l-waħda, ma' l-adattazzjoni ekonomika meħtieġa u, fuq in-naħa l-oħra, ma' l-appoġġ għas-servizzi soċjali u l-ambjent, u li jkollhom l-għan ġenerali li jappoġġaw it-twaqqif ta' unjoni doganali. Hekk għandhom jittieħdu miżuri għall-promozzjoni tal-kompetittività ta' l-SME u għall-iżvilupp ta' l-amministrazzjoni permezz ta' koperazzjoni istituzzjonali. Barra dan, għandhom isiru proġetti u programmi fil-qasam ta' l-ambjent. L-attivitajiet fis-setturi soċjali għandhom jiffokaw fuq il-ħteġiet tal-foqra u fuq l-edukazzjoni u s-saħħa.Appoġġ għal transizzjoni ekonomika15. Il-pajjiżi sħab Mediterranji għandhom jgħinu biex jippreparaw ruħhom għal kummerċ ħieles mal-Komunità u biex jgħollu l-istandard tal-ħajja. L-għan usa' ta' l-interventi tal-Komunità għandu jkun li jkabbar il-kompetittività ta' l-ekonomiji tas-sħab, bil-għan li jinkiseb tkabbir ekonomiku sostenibbli, b'mod partikolari permezz ta' titjib f'attività ta' esportazzjoni.Għal dan il-għan għajnuna tingħata b'mod partikolari fl-oqsma li ġejjin:- il-ħolqien ta' ambjent li jagħti possibiltajiet permezz ta' tisħiħ tal-qafas makroekonomiku u ta' l-iżvilupp tal-liġijiet u l-istituzzjonijiet meħtieġa għal ekonomija kompetittiva tas-suq, li hija l-bażi meħtieġa għal żvilupp ekonomiku u soċjali. Għal dan il-għan, operazzjonijiet ta' aġġustament strutturali għandhom ikunu appoġġjati f'koperazzjoni mill-qrib ma' l-istituzzjonijiet ta' Bretton Woods, għal dawk is-sħab li huma lesti li jimplimentaw ir-riformi meħtieġa,- il-ħolqien ta' qafas legali u amministrattiv xieraq li hu stabbli, ta' min jorbot fuqu u konsistenti b'għanijiet tas-sħubija Ewro-Mediterranja,- faċilità tal-kummerċ, inkluża għajnuna fil-qasam tad-dwana u tassazzjoni indiretta, armonizzazzjoni ta' standards u regolamenti veterinarji u fito-sanitarji, kif ukoll progammi ta' promozzjoni għall-esportazzjoni,- armonizzazzjoni ta' liġijiet u standards u t-tisħiħ ta' istituzzjonijiet fil-qasam ta' l-ambjent,- żvilupp tas-settur finanzjarju permezz ta' appoġġ fil-livell ta' politika u għajnuna biex jissaħħu l-banek ċentrali, biex jiżviluppaw il-banek kummerċjali u biex jitwessgħu u japprofondaw ruħhom is-swieq finanzjarji; attenzjoni partikolari għandha tingħata lill-istimulazzjoni ta' tifdil domestiku u investiment, kif ukoll promozzjoni għal ġewwa r-reġjun, speċjalment Ewropew. Huwa b'mod partikolari importanti li jitjieb l-aċċess għal servizzi finanzjarji, u notevolment għal SME privati,- titjib fl-andament tal-kummerċ, b'mod partikolari bil-modernizzazzjoni ta' l-SME, kif ukoll bil-promozzjoni u bl-inkuraġġiment ta' żvilupp ta' oħrajn ġodda, permezz ta' konsultazzjoni fin-negozju, taħriġ u informazzjoni,- kollaborazzjoni fin-negozju bejn kumpaniji Ewropej u Mediterranji, speċjalment SME, permezz ta', per eżempju, komunikazzjonijiet, assoċjazzjonijiet konġunti, liċenzi, dritt ta' rappreżentanza, għoti ta' sottokuntratti u ċentri ta' servizz speċjalizzati,- promozzjoni ta' privatizzazzjoni biex ikun żgurat it-trasferiment effettiv tal-pussess, immaniġġjar u kontroll lis-settur privat,- koperazzjoni fis-setturi ta' l-enerġija, trasport, ilma u telekomunikazzjonijiet fir-rigward ta'politika, interkonnessjoni u interoperabilità ta' infrastruttura uxibka ta' komunikazzjonijiet, it-titjib fil-kwalità u t-tnaqqis ta' spejjeż fl-għoti ta' servizzi, koperazzjoni industrijali inklużi zoni industrijali u żvilupp ta' riċerka u tekniku,- appoġġ lill-impriżi żgħar bil-għan ta' promozzjoni ta' intraprendituri u ta' għajnuna biex ikunu integrati il-partijiet kollha tas-soċjetà fil-proċess tat-tkabbir ekonomiku,- żvilupp tar-riżorsi umani permezz tat-titjib tat-tmexxija, miri u kwalità ta' taħriġ vokazzjonali u maniġerjali,- titjib fis-sistemi ta' tiġdid tas-sħab permezz ta' riċerka mtejba u żvilupp ta' kapaċitajiet tekniċi u mekkaniżmi għat-trasferiment tat-teknoliġija u appoġġ għall-iżvilupp ta'politika ta' tiġdid nazzjonali xierqa.Tisħiħ fil-bilanċ soċjo-ekonomiku16. Biex jittaffew l-ispejjeż fil-futur qarib tat-transizzjoni ekonomika u jkunu ppreparati aħjar is-soċjetajiet għall-futur, huwa b'mod partikolari importanti li dan il-proċess għandu jkun akkompanjat b'miżuri xierqa fil-qasam tal-politika soċjali.- l-iżvilupp rurali jibqa' strateġija essenzali għall-ġlieda kontra l-faqar u biex tkun evitata qasma dejjem titwessa bejn il-ġid tal-populazzjoni rurali u dik urbana. Proporzjon kbir tal-populazzjoni tas-sħab Mediterranji tibqa' marbuta kulturalment u ekonomikament mal-kampanja. Esodu dejjem jiżdied lejn zoni urbani jista' jkollu konsegwenzi soċjali, politiċi u ambjentali serji. Żieda fl-effiċjenza ta' l-agrikultura għandha sehem importanti x'tagħti fit-titjib ta' l-istandards tal-ħajja rurali, kif għandu l-iżvilupp ta' impriżi żgħar u mikro-impriżi. Programmi immirati huma wkoll rikjesti biex jindirizzaw ħtiġiet essenzali bħal servizzi primarji tas-saħħa u l-edukazzjoni, forniment ta' ilma u drenaġġ kif ukoll enerġija- Attenzjoni partikolari għandha tingħata lill-preżervazzjoni tal-bilanċ ambjentali fil-pajjiżi sħab permezz ta' appoġġ għall-bini ta' kapaċità fil-qasam ta' stima ambjentali, tmexxija, leġislazzjoni u infurzar ambjentali. Sussidji fir-rati ta' mgħax jistgħu jingħataw fuq self tal-Bank Ewropew ta' l-Investiment għal proġetti ambjentali biex jikkumpensaw għall-ispejjeż ta' titjib ta' l-ambjent.- Programmi li jindirizzaw it-titjib fil-kondizzjonijiet tal-ħajja f'zoni urbani għandhom ikunu appoġġjati inklużi, fejn hu xieraq l-iżvilupp ta' skemi ta' sigurtà soċjali permezz ta' politika pro-attiva u miżuri kontra l-faqar. Dan jista' jieħu l-għamla ta' fond soċjali li jippromwovi xogħol għal setturi soċjali żvantaġġjati u wkoll jappoġġja miżuri apposta ta' saħħa u edukazzjoni. Għajnuna tista' tingħata għall-formulazzjoni ta' politika soċjali, b'mod partikolari fl-oqsma tas-saħħa u ta' l-assigurazzjoni kontra l-qgħad u skemi ta' pensjoni.- Titjib fl-infrastruttura soċjali u fil-forniment ta' servizzi soċjali għandu jkun appoġġjat. Saħħa primarja tista' wkoll tkun iffinanzjata bħala parti mill-għan strateġiku li titnaqqas iż-żieda fil-populazzjoni. Promozzjoni ta' kwantità ta' djar adegwata għandha wkoll tkun appoġġjata.- Titjib fil-forniment ta' servizzi fil-qasam ta' edukazzjoni u taħriġ għandu jkun appoġġjat b'mod partikolari fir-rigward ta' edukazzjoni primarja u taħriġ vokazzjonali għal bniet u nisa u notevolment f'zoni rurali.- Miżuri għall-promozzjoni ta' koperazzjoni msaħħa fil-qasam tas-sajd u esplojtazzjoni sostenibbli tar-riżorsi tal-baħar.L-iżvilupp ta' soċjetà ċivili17. L-iżvilupp ta' soċjetà ċivili għandha tkun appoġġjata permezz ta' miżuri li jippromwovu d-drittijiet tal-bniedem u l-osservanza tal-liġi. Appoġġ għal miżuri bħal dawn jista' jinkludi koperazzjoni deċentralizzata. Koperazzjoni fil-qasam tar-riċerka u żvilupp tekniku u trasferiment tat-teknoloġija għandha tkun stimulata, billi tressaq f'kuntatt persuni privati u pubbliċi. Attivitajiet kulturali li jippromwovu djalogu u skambju bejn assoċjazzjonijiet kulturali u xibka ta' komunikazzjonijiet għandhom ikunu appoġġjati. Attivitajiet ta' informazzjoni u komunikazzjoni Trans-Mediterranji għandhom jissaħħu fil-qafas ta' l-iżvilupp ta' soċjetà ta' informazzjoni tassew Ewro-Mediterranja. Sħab soċjali u organizzazzjonijiet mhux governattivi għandhom ikunu inkuraġġiti jagħtu sehem attiv.Linji gwida għall-programm indikattiv reġjonali18. Koperazzjoni reġjonali għandha tkun komplimentari għal koperazzjoni bilaterali u għandha tindirizza tliet zoni prinċipali tas-sħubija Ewro-Meditarranja. Fost l-aspetti u l-oqsma ta' żvilupp ekonomiku u soċjali adattati għall-appoġġ finanzjarju msemmi fid-Dikjarazzjoni ta' Barċellona u fl-Anness II ma' r-Regolament MEDA, li ġejjin huma indikazzjonijiet tad-direzzjoni prinċipali tal-programmi indikattivi reġjonali kurrenti bejn il-Komunità u s-sħab Mediterranji. Għandu jitqies il-progress li jkun sar fil-laqgħat organizzati fil-kuntest tas-segwiment tal-konferenza inter-ministerjali ta' Barċellona. Il-għan ġenerali għandu jkun li jinkuraġġixxi lis-sħab għal ftehim aħjar bejniethom permezz ta' għarfien ikbar ta' problemi reġjonali fl-oqsma politiċi, ekonomiċi, soċjali u kulturali, li jiffaċilita l-iskambju ta' l-aħjar prattika u trasferiment tal-mod kif u promozzjoni ta' proġetti konġunti ta' interess komuni. Iktar minn hekk l-Unjoni Ewropea għandha tissokta tipprovdi appoġġ lill-Proċess ta' Paċi fil-Lvant Nofsani.19. Fil-qasam politiku, bħal fil-każ tal-programmi bilaterali, permezz ta' miżuri li jaqgħu fl-ambitu tar-Regolament MEDA, appoġġ jista' jingħata lil:- l-iżvilupp tad-demokrazija u r-rispett għad-drittijiet tal-bmiedem,- it-titjib tat-trasparenza u effiċjenza ta' istituzzjonijiet governattivi,- il-bini ta' fiduċja biex tkun imsaħħa l-istabbilità fir-reġjun.20. Fl-oqsma ekonomiċi u finanzjarji għajnuna għandha tingħata għall-preparazzjoni ta' zoni ta' kummerċ ħieles bil-promozzjoni tal-kompetittività u billi tkun iffaċilitata t-transizzjoni ekonomika b'mod partikolari fl-oqsma ta' regolamenti doganali, regoli ta' oriġini, statistiċi, normi u regolamenti veterinarji u fito-sanitarji kif ukoll fi proċeduri bankarji u swieq ta' titoli.Miżuri xierqa għandhom jittieħdu fl-oqsma tat-trasport, enerġija (fejn il-Forum ta' l-Enerġija Ewro-Mediterranju jaġixxi bħala strument ta' kordinazzjoni), telekomunikazzjonijiet u informazzjoni teknoloġika, koperazzjoni reġjonali, turiżmu, l-ambjent, xjenza u teknoloġija, ilma u sajd. Komunikazzjoni flimkien fost ċentri ta' riċerka u żvilupp u operaturi ekonomiċi biex ikunu ffaċilitati t-trasferiment tal-mod kif u l-iżvilupp ta' assoċjazzjonijiet konġunti u opportunitajiet ta' kummerċ għandhom ikunu appoġġjati.21. Fl-isferi soċjali u kulturali, programmi deċentralizzati għal skambji bejn is-soċjetajiet ċivili ta' l-Unjoni Ewropea u l-partners Mediterranji għandhom ikunu implimentati fl-oqsma ta' tagħlim akkademju, media, gvern lokali, teknoloġija u oqsma oħra ta' interess reċiproku.Miżuri oħra bħal djalogi, proġetti ta' interess komuni jew komunikazzzjoni flimkien għandhom jittieħdu, kif identifikati fil-qafas tas-sħubija Ewro-Meditarranja, biex jappoġġjaw gvern lokali, djalogu kulturali, media, skambju bejn iż-żgħażagħ, skambji bejn is-soċjetà ċivili. Żvilupp ta' riċerka u teknoloġija, trasferiment ta' teknoloġija, attivitajiet ta' informazzjoni u komunikazzjoni għandhom jissaħħu permezz ta' l-użu tat-teknoloġija moderna ta' informazzjoni.Fl-aħħarnett, għajnuna teknika tista' tingħata bil-għan li ssir ġlieda kontra drogi, terroriżmu u reati internazzjonali. Miżuri jistgħu jindirizzaw l-iskambju ta' informazzjoni u esperjenza, il-kompatibilità ta' data, u t-tisħiħ ta' sistemi legali.Previżjoni perjodika u evalwazzjoni ex-post22. Il-Kummissjoni għandha tagħti l-ikbar attenzjoni għat-tmexxija bil-għaqal tal-programmi indikattivi bilaterali u reġjonali u l-proġetti u programmi individwali ffinanzjati permezz tagħhom. Għandhom ikunu suġġetti għal reviżjoni perjodika u evalwazzjoni ex-post. Analiżi bħal din għandha tinkludi stima ta' kemm l-għanijiet speċifiċi ġew imwettqa, il-vijabilità ekonomika u l-valur-siwi ta' l-attivitajiet varji, kif ukoll il-kontribuzzjoni tagħhom lis-sħubija Ewro-Meditarranja in ġenerali. Attenzjoni partikolari għandha tingħata għall-mod kif il-programmi indikattivi u l-proġetti indirizzaw il-kwistjonijiet bażiċi espressi f'dawn il-linji gwida. Ir-riżultati ta' analiżi bhal din għandha tingħata lill-Istati Membri.[1] Il-Kunsill Ewropew ta' Cannes tat-12 ta' Ġunju 1995 ta l-kunsens tiegħu għal pakkett globali finanzjarju għal pajjiżi terzi Mediterranji għall-perjodu 1995 sa 1999 ta' ECU 4685 miljun. Il-programm MEDA ta' ECU 3424,5 miljun jikkostitwixxi l-akbar parti. Il-bqija hu magħmul minn protokolli ta' pajjiżi speċifiċi u linji tematiċi ta' l-estimi.--------------------------------------------------


title: 2008/518/KE: Deċiżjoni tal-Parlament Ewropew ta' l- 24 ta' April 2007 dwar l-għeluq tal-kontijiet ta' l-Aġenzija Ewropea għas-Sikurezza u s-Saħħa fuq ix-Xogħol għas-sena finanzjarja 2005

text:
               15.7.2008

               MT

               Il-Ġurnal Uffiċjali ta’ l-Unjoni Ewropea

               L 187/119

         DEĊIŻJONI TAL-PARLAMENT EWROPEW
   ta' l-24 ta' April 2007
   dwar l-għeluq tal-kontijiet ta' l-Aġenzija Ewropea għas-Sikurezza u s-Saħħa fuq ix-Xogħol għas-sena finanzjarja 2005
   (2008/518/KE)
   IL-PARLAMENT EWROPEW,
   wara li kkunsidra l-kotba finali annwali ta' l-Aġenzija Ewropea għas-Sikurezza u s-Saħħa fuq ix-Xogħol għas-sena finanzjarja 2005 (1),
   wara li kkunsidra r-rapport tal-Qorti ta' l-Awdituri dwar il-kotba finali annwali ta' l-Aġenzija Ewropea għas-Sikurezza u s-Saħħa fuq ix-Xogħol għas-sena finanzjarja 2005, flimkien mat-tweġibiet ta' l-Aġenzija (2),
   wara li kkunsidra r-rakkomandazzjonijiet tal-Kunsill tas-27 ta' Frar 2007 (5711/2007 – C6-0080/2007),
   wara li kkunsidra t-Trattat KE, u partikularment l-Artikolu 276 tiegħu,
   wara li kkunsidra r-Regolament tal-Kunsill (KE, Euratom) Nru 1605/2002 tal-25 ta' Ġunju 2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (3), u b'mod partikulari l-Artikolu 185 tiegħu,
   wara li kkunsidra r-Regolament tal-Kunsill (KE) Nru 2062/94 tat-18 ta' Lulju 1994 li jwaqqaf l-Aġenzija Ewropea għas-Sikurezza u s-Saħħa fuq ix-Xogħol (4), u partikularment l-Artikolu 14 tiegħu,
   wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta' Novembru 2002 dwar ir-Regolament Finanzjarju ta' qafas għall-korpi msemmija fl-Artikolu 185 tar-Regolament tal-Kunsill (KE, Euratom) Nru 1605/2002 (5), u partikularment l-Artikolu 94 tiegħu,
   wara li kkunsidra l-Artikolu 71 u l-Anness V tar-Regoli ta' Proċedura tiegħu,
   wara li kkunsidra r-Rapport tal-Kumitat għall-Kontroll tal-Baġit u l-opinjoni tal-Kumitat għall-Impjiegi u l-Affarijiet Soċjali (A6-0105/2007),

               1.

               Jinnota li l-kotba finali annwali ta' l-Aġenzija Ewropea għas-Sikurezza u s-Saħħa fuq ix-Xogħol għas-snin finanzjarji 2004 u 2005 huma dawn li ġejjin:
               Kont tad-dħul u tan-nefqa għas-snin finanzjarji 2004 u 2005

                           (f'EUR 1000)

                           2005

                           2004

                              Dħul

                           Sussidji Komunitarji

                           12 209

                           9 542

                           Sussidji oħrajn

                           150

                           66

                           Dħul ieħor

                           66

                           111

                           Dħul PHARE

                           340

                           121

                              Dħul totali (a)

                              12 765

                              9 840

                              Nefqa

                              Staff – Titolu I tal-baġit

                           Ħlasijiet

                           3 435

                           3 379

                           Approprjazzjonijiet trasferiti

                           75

                           60

                              Amministrazzjoni – Titolu II tal-baġit

                           Ħlasijiet

                           1 052

                           966

                           Approprjazzjonijiet trasferiti

                           331

                           248

                              Attivitajiet operattivi – Titolu III tal-baġi

                           Ħlasijiet (1)

                           4 589

                           2 426

                           Approprjazzjonijiet trasferiti

                           2 213

                           2 549

                              Nefqa PHARE

                           Ħlasijiet

                           133

                           0

                           Approprjazzjonijiet trasferiti

                           206

                           0

                              Nefqa totali (b)

                              12 035

                              9 628

                              Riżultat tal-baġit għas-sena finanzjarja (c = a - b)(2)

                              730

                              212

                           Approprjazzjonijiet trasferiti mis-sena ta' qabel u kanċellati

                           404

                           887

                           Ammonti mis-sena finanzjarja preċedenti li jridu jiġu użati mill-ġdid u li ma ntużawx

                           0

                           0

                           RO (PHARE II) approprjazzjonijiet mhux użati

                           0

                           144

                           Ħlasijiet kontra impenji kanċellati fl-2002

                           0

                           0

                           Differenzi tar-rata tal-kambju

                           0

                           0

                           Ammont PHARE li jrid jitħallas lura lill-Kummissjoni

                           0

                           -39

                           Entrati (entries) ta' aġġustament

                           24

                           3

                              Riżultati għas-sena finanzjarja qabel l-aġġustamenti ekonomiċi (d)

                              1 158

                              1 208

                           Bilanċ trasferit mis-sena finanzjarja preċedenti

                           -779

                           -1 987

                              Riżultat akkumulat qabel l-aġġustamenti ekonomiċi (e)

                              379

                              -779

                           Dħul tal-baġit li jrid jiġi rkuprat

                           0

                           Dħul ieħor li jrid jiġi rkuprat

                           0

                           Akkwisti ta' assi fissi

                           171

                           57

                           Deprezzament

                           -161

                           -174

                           Stokk

                           0

                           -6

                           Rimi ta' assi fissi

                           0

                           -91

                           Deprezzament

                           0

                           88

                           Nefqa mixxellanja

                           -34

                           Riżultat baġitarju kkumulat 2005 li jrid jitħallas lura lill-KE

                           -379

                           PHARE III – Prefinanzjament riċevuti

                           -206

                           Prefinanzjament mogħti

                           -314

                           Reċivibbli fit-tul

                           4

                           Aġġustament għal spejjeż baġitarji

                           1 990

                           Aġġustament tad-dħul

                           -806

                           Inverżjoni ta' operazzjonijiet ta' ħlasijiet b'lura

                           1 585

                           Ammonti mħallsa trasferiti mill-2004-2005

                           -2 453

                              Aġġustamenti ekonomiċi (f)

                              -571

                              -161

                              Bilanċ għas-sena finanzjarja (e + f)

                              587

                              -940

                              Sors: Informazzjoni ta' l-Aġenzija – Din it-tabella tiġbor fil-qosor id-data provduta mill-Aġenzija fil-kontijiet annwali tagħha.

               2.

               Japprova l-għeluq tal-kontijiet ta' l-Aġenzija Ewropea għas-Sikurezza u s-Saħħa fuq ix-Xogħol għas-sena finanzjarja 2005;

               3.

               Jagħti istruzzjonijiet lill-President tiegħu sabiex jgħaddi din id-deċiżjoni, lid-Direttur ta' l-Aġenzija Ewropea għas-Sikurezza u s-Saħħa fuq ix-Xogħol, lill-Kunsill, lill-Kummissjoni u lill-Qorti ta' l-Awdituri sabiex dawn jippubblikaha fil-Ġurnal Uffiċjali ta' l-Unjoni Ewropea (Serje L).

            Il-President

         Hans-Gert PÖTTERING

            Is-Segretarju Ġenerali

         Harald RØMER

      (1)  ĠU C 266, 31.10.2006, p. 19.

      (2)  ĠU C 312, 19.12.2006, p. 24.

      (3)  ĠU L 248, 16.9.2002, p. 1. Ir-Regolament kif emendat bir-Regolament (KE, Euratom) Nru 1995/2006 (ĠU L 390, 30.12.2006, p. 1).

      (4)  ĠU L 216, 20.8.1994, p. 1. Ir-Regolament kif emendat l-aħħar bir-Regolament (KE) Nru 1112/2005 (ĠU L 184, 15.7.2005, p. 5).

      (5)  ĠU L 357, 31.12.2002, p. 72.


title: Id-Deċiżjoni tal-Kummissjoni tad-29 ta'April 2004 li tniżżel miżuri transitorji li għandhom jiġu applikati miċ-Ċipru u mil l-Estonja fir-rigward tal-ħruq jew tad-dfin fil-post ta' prodotti sekondarji ta' l-annimali skond ir-Regolament (KE) Nru 1774/2002 tal-Parlament Ewropew u tal-KunsillTest b'relevanza għaż-ŻEE

text:
Avviż Legali Importanti

|

32004D0467

Official Journal L 160 , 30/04/2004 P. 0001 - 0003

		Id-Deċiżjoni tal-Kummissjonitad-29 ta'April 2004li tniżżel miżuri transitorji li għandhom jiġu applikati miċ-Ċipru u mil l-Estonja fir-rigward tal-ħruq jew tad-dfin fil-post ta' prodotti sekondarji ta' l-annimali skond ir-Regolament (KE) Nru 1774/2002 tal-Parlament Ewropew u tal-Kunsill(Test b'relevanza għaż-ŻEE)(2004/467/KE)IL-KUMMISSJONI TAL-KOMUNITAJIET EWROPEJ,Wara li kunsidrat it-Trattat ta' Adeżjoni tar-Repubblika Ċeka, l-Estonja, Ċipru, l-Latvja, l-Litwanja, l-Ungerija, Malta, l-Polonja, l-Islovenja u l-Islovakkja, u b'mod partikolari l-Artikolu 2(3) tiegħu,Wara li kunsidrat l-Att ta' Adeżjoni tar-Repubblika Ċeka, l-Estonja, Ċipru, l-Latvja, l-Litwanja, l-Ungerija, Malta, l-Polonja, l-Islovenja u l-Islovakkja, u b'mod partikolari l-Artikolu 42 tiegħu,Billi:(1) Skond ir-Regolament (KE) Nru 1774/2002 tal-Parlament Ewropew u tal-Kunsill tat-3 ta' Ottubru 2002 li jniżżel ir-regoli tas-saħħa dwar il-prodotti sekondarji ta' l-annimali mhux maħsubin għall-konsum mill-bnedmin [1], jistgħu jingħataw derogi f'ċirkostanzi ristretti dwar ir-rimi permezz ta' ħruq u dfin fil-post ta' prodotti sekondarji ta' l-annimali. Dak ir-Regolament jistipula wkoll li ma tista' tingħata l-ebda deroga fir-rigward ta' annimali li fir-rigward tagħhom hemm suspetti li huma infettati b'enċefalopatija sponġiforma li tittieħed (TSE) jew li ġie konfermat uffiċjalment li fihom hemm il-preżenza ta' TSE.(2) Ir-Regolament tal-Kummissjoni (KE) Nru 811/2003 tat-12 ta' Mejju 2003 li jimplementa r-Regolament (KE) Nru 1774/2002 tal-Parlament Ewropew u tal-Kunsill dwar il-projbizzjoni intra-speċji għall-ħut, il-ħruq u d-dfin ta' prodotti sekondarji ta' l-annimali u xi miżuri transizzjonali [2] jistipula regoli ta' implimentazzjoni għal derogi mogħtija skond ir-Regolament (KE) Nru 1774/2002 għar-rimi ta' prodotti sekondarji ta' l-annimali permezz ta' ħruq jew dfin fil-post ta' l-annimali.(3) Fl-1 ta' Mejju 2004, Ċipru u l-Estonja mhux ser ikollhom sistemi operazzjonali ta' ġbir għall-prodotti sekondarji ta' l-annimali li jħallu dawk iż-żewġ Stati Membri jħarsu r-regoli dwar ir-rimi ta' prodotti sekondarji ta' l-annimali taħt ir-Regolament (KE) Nru 1774/2002. Għalhekk jinħtieġ li jiġu stipulati miżuri transitorji li jħallu Ċipru u l-Estonja jkomplu l-ħruq u d-dfin fil-post ta' prodotti sekondarji ta' l-annimali sal-1 ta' Jannar 2005.(4) Waqt il-perjodu transitorju Ċipru u l-Estonja għandhom jieħdu l-miżuri meħtieġa sabiex jevitaw ħsara lis-saħħa tal-bnedmin u ta' l-annimali u lill-ambjent. Imbagħad, ir-regoli implimentattivi rilevanti għal derogi mogħtija skond ir-Regolament (KE) Nru 1774/2002 għar-rimi ta' prodotti sekondarji ta' l-annimali permezz ta' ħruq jew dfin fil-post stabbiliti fir-Regolament (KE) Nru 811/2003 għandhom japplikaw.(5) Il-miżuri previsti f'din id-Deċiżjoni huma skond l-opinjoni tal-Kumitat Permanenti dwar il-Katina ta' l-Ikel u tas-Saħħa ta' l-Annimali,IDDEĊIDIET DAN LI ĠEJ:Artikolu 11. Permezz ta' deroga mill-Artikoli 4(2), 5(2) u 6(2) tar-Regolament (KE) Nru 1774/2002, Ċipru u l-Estonja jistgħu, fir-rigward it-territorju tagħhom, għal żmien sal-1 ta' Jannar 2005, iħallu l-ħruq jew id-dfin fil-post ta' prodotti sekondarji ta' l-annimali.2. Id-deroga msemmija fil-paragrafu 1 ma tapplikax għall-materjal tal-kategorija 1 msemmi fl-Artikolu 4(1)(a)(i) tar-Regolament (KE) Nru 1774/2002.Artikolu 2Filwaqt li jħallu l-ħruq jew id-dfin fil-post, kif previst mill-Artikol 1 ta' din id-Deċiżjoni, Ċipru u l-Estonja għandhom, jieħdu l-miżuri kollha mħetieġa sabiex jevitaw xi perikli lis-saħħa tal-bnedmin jew ta' l-annimali u lill-ambjent skond ir-regoli implimentattivi stabbiliti fl-Artikoli 6 u 9 tar-Regolament (KE) Nru 811/2003. Għandhom javżaw lill-Kummissjoni bil-miżuri li ttieħdu sal-1 ta' Mejju 2004..Artikolu 3Din id-Deċiżjoni għandha tidħol fis-seħħ bla ħsara lil u mid-data ta' dħul fis-seħħ tat-Trattat ta' Adeżjoni tar-Repubblika Ċeka, l-Estonja, Ċipru, l-Latvja, l-Litwanja, l-Ungerija, Malta, l-Polonja, l-Islovenja u l-Islovakkja.Għandha tapplika sal-1 ta' Jannar 2005.Magħmula fi Brussell, fid-29 ta' April 2004.Għall-KummissjoniDavid ByrneMembru tal-Kummissjoni[1] ĠU L 273, ta' l-10.10.2, p. 1. Regolament kif l-aħħar emendat bir-Regolament tal-Kummissjoni (KE) Nru 688/2004 (ĠU L 112, tad-19.4.4, p. 1).[2] ĠU L 117, tat-13.5.2003, p. 14.--------------------------------------------------


title: 2013/614/UE: Deċiżjoni tal-Parlament Ewropew tas- 17 ta’ April 2013 dwar il-kwittanza għall-implimentazzjoni tal-baġit tal-Impriża Konġunta Artemis għas-sena finanzjarja 2011

text:
               16.11.2013

               MT

               Il-Ġurnal Uffiċjali tal-Unjoni Ewropea

               L 308/334

      DEĊIŻJONI TAL-PARLAMENT EWROPEW

   tas-17 ta’ April 2013
   dwar il-kwittanza għall-implimentazzjoni tal-baġit tal-Impriża Konġunta Artemis għas-sena finanzjarja 2011
   (2013/614/UE)
   IL-PARLAMENT EWROPEW,

               —

               wara li kkunsidra l-kontijiet annwali definittivi tal-Artemis għas-sena finanzjarja 2011,

               —

               wara li kkunsidra r-rapport tal-Qorti tal-Awdituri dwar il-kontijiet annwali tal-Artemis għas-sena finanzjarja 2011, flimkien mat-tweġibiet tal-Impriża Konġunta (1),

               —

               wara li kkunsidra r-rakkomandazzjoni tal-Kunsill tat-12 ta’ Frar 2013 (05755/2013 — C7–0040/2013),

               —

               wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 rigward ir-Regolament Finanazjarju applikabbli għall-bagit ġenerali tal-Komunitajiet Ewropej (2), u b’mod partikolari l-Artikolu 185 tiegħu,

               —

               wara li kkunsidra r-Regolament tal-Parlament Ewropew u tal-Kunsill (UE, Euratom) Nru 966/2012 tal-25 ta’ Ottubru 2012 dwar ir-regoli finanzjarji applikabbli għall-baġit ġenerali tal-Unjoni u li jħassar ir-Regolament tal-Kunsill (KE, Euratom) Nru 1605/2002 (3), u b’mod partikolari l-Artikolu 208 tiegħu,

               —

               wara li kkunsidra r-Regolament tal-Kunsill (KE) Nru 74/2008 tal-20 ta’ Diċembru 2007 dwar it-twaqqif tal-“Impriża Konġunta Artemis” għall-implimentazzjoni ta’ Inizjattiva Teknoloġika Konġunta f’Sistemi Inkorporati tal-Kompjuter (4), u b’mod partikolari l-Artikolu 11(4) tiegħu,

               —

               wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta’ Novembru 2002 dwar ir-Regolament Finanzjarju strutturali għall-entitajiet imsemmijin fl-Artikolu 185 tar-Regolament tal-Kunsill (KE, Euratom) Nru 1605/2002 dwar ir-Regolament Finanzjarju li jgħodd għall-baġit ġenerali tal-Komunitajiet Ewropej (5), u b’mod partikolari l-Artikolu 94 tiegħu,

               —

               wara li kkunsidra l-Artikolu 77 u l-Anness VI tar-Regoli ta’ Proċedura tiegħu,

               —

               wara li kkunsidra r-rapport tal-Kumitat għall-Kontroll tal-Baġit (A7-0087/2013),

               1.

               Jagħti l-kwittanza lid-Direttur Eżekuttiv tal-Impriża Konġunta Artemis għall-implimentazzjoni tal-baġit tal-Impriża Konġunta għas-sena finanzjarja 2011;

               2.

               Jippreżenta l-kummenti tiegħu fir-riżoluzzjoni t’hawn taħt;

               3.

               Jagħti istruzzjonijiet lill-President tiegħu biex jgħaddi din id-deċiżjoni, kif ukoll ir-riżoluzzjoni li hi parti integrali minnha, lid-direttur tal-Impriża Konġunta Artemis, lill-Kunsill, lill-Kummissjoni u lill-Qorti tal-Awdituri, u biex jiżgura li tiġi ppubblikata f’Il-Ġurnal Uffiċjali tal-Unjoni Ewropea (serje L).

            Il-President

         Martin SCHULZ

            Is-Segretarju Ġenerali

         Klaus WELLE

      (1)  ĠU C 6, 10.1.2013, p. 1.

      (2)  ĠU L 248, 16.9.2002, p. 1.

      (3)  ĠU L 298, 26.10.2012, p. 1.

      (4)  ĠU L 30, 4.2.2008, p. 52.

      (5)  ĠU L 357, 31.12.2002, p. 72.

         RIŻOLUZZJONI TAL-PARLAMENT EWROPEW

      tas-17 ta’ April 2013
      li tinkludi l-osservazzjonijiet li jagħmlu parti integrali mid-deċiżjoni dwar il-kwittanza għall-implimentazzjoni tal-baġit tal-Impriża Konġunta Artemis għas-sena finanzjarja 2011
      IL-PARLAMENT EWROPEW,

                  —

                  wara li kkunsidra l-kontijiet annwali definittivi tal-Artemis għas-sena finanzjarja 2011,

                  —

                  wara li kkunsidra r-rapport tal-Qorti tal-Awdituri dwar il-kontijiet annwali tal-Artemis għas-sena finanzjarja 2011, flimkien mat-tweġibiet tal-Impriża Konġunta (1),

                  —

                  wara li kkunsidra r-rakkomandazzjoni tal-Kunsill tat-12 ta’ Frar 2013 (05755/2013 – C7–0040/2013),

                  —

                  wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 rigward ir-Regolament Finanzjarju applikabbli għall-bagit ġenerali tal-Komunitajiet Ewropej (2), u b’mod partikolari l-Artikolu 185 tiegħu,

                  —

                  wara li kkunsidra r-Regolament tal-Parlament Ewropew u tal-Kunsill (UE, Euratom) Nru 966/2012 tal-25 ta’ Ottubru 2012 dwar ir-regoli finanzjarji applikabbli għall-baġit ġenerali tal-Unjoni u li jħassar ir-Regolament tal-Kunsill (KE, Euratom) Nru 1605/2002 (3), u b’mod partikolari l-Artikolu 208 tiegħu,

                  —

                  wara li kkunsidra r-Regolament tal-Kunsill (KE) Nru 74/2008 tal-20 ta’ Diċembru 2007 dwar it-twaqqif tal-“Impriża Konġunta Artemis” għall-implimentazzjoni ta’ Inizjattiva Teknoloġika Konġunta f’Sistemi Inkorporati tal-Kompjuter (4), u b’mod partikolari l-Artikolu 11(4) tiegħu,

                  —

                  wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta’ Novembru 2002 dwar ir-Regolament Finanzjarju strutturali għall-entitajiet imsemmijin fl-Artikolu 185 tar-Regolament tal-Kunsill (KE, Euratom) Nru 1605/2002 dwar ir-Regolament Finanzjarju li jgħodd għall-baġit ġenerali tal-Komunitajiet Ewropej (5), u b’mod partikolari l-Artikolu 94 tiegħu,

                  —

                  wara li kkunsidra l-Artikolu 77 u l-Anness VI tar-Regoli ta’ Proċedura tiegħu,

                  —

                  wara li kkunsidra r-rapport tal-Kumitat għall-Kontroll tal-Baġit (A7-0087/2013),

                  A.

                  billi l-Impriża Konġunta Artemis (l-“Impriża Konġunta”) twaqqfet f’Diċembru 2007 għal perjodu ta’ 10 snin biex tiddefinixxi u timplimenta “Aġenda ta’ Riċerka” għall-iżvilupp ta’ teknoloġiji ewlenin għas-sistemi inkorporati tal-kompjuter f’diversi oqsma ta’ applikazzjoni biex issaħħaħ il-kompetittività u s-sostenibbiltà Ewropea, u tippermetti l-ħolqien ta’ swieq ġodda u applikazzjonijiet soċjetali,

                  B.

                  billi l-Impriża Konġunta bdiet tiffunzjona b’mod awtonomu f’Ottubru 2009,

                  C.

                  billi l-Qorti tal-Awdituri stqarret li kisbet assigurazzjonijiet raġonevoli li l-kontijiet annwali tal-Impriża Konġunta għas-sena finanzjarja 2011 huma affidabbli;

                  D.

                  billi l-Qorti tal-Awdituri tat opinjoni kwalifikata dwar il-legalità u r-regolarità tat-tranżazzjonijiet li fuqhom huma bbażati l-kontijiet tal-Impriża Konġunta;

                  E.

                  billi l-kontribuzzjoni massima mill-Unjoni ghall-Impriża Konġunta għall-perjodu ta’ 10 snin hija EUR 420 000 000, somma li għandha titħallas mill-baġit tas-Seba’ Programm ta’ Qafas għar-Riċerka,

         Ġestjoni Baġitarja u Finanzjarja

                  1.

                  Jinnota li l-baġit inizjali tal-2011 kien jinkludi approprjazzjonijiet operazzjonali li ammontaw għal EUR 46,6 miljun u li ġie adottat baġit emendatorju li naqqas l-approprjazzjonijiet operazzjonali għal EUR 18 600 000; jinnota, barraminnhekk, li r-rata ta’ utilizzazzjoni għall-approprjazzjonijiet ta’ impenn operazzjonali kienet 100 %, b’riżultat tat-tnaqqis tal-approprjazzjonijiet operazzjonali għal EUR 18 600 000, filwaqt li r-rata għall-approprjazzjonijiet ta’ pagament kienet 51 %;

                  2.

                  Jinsab imħasseb fuq il-fatt li l-kontijiet annwali tal-Impriża Konġunta rċevew opinjoni kwalifikata mill-Qorti tal-Awdituri dwar il-legalità u r-regolarità tat-tranżazzjonijiet li fuqhom huma bbażati dawk il-kontijiet minħabba l-fatt li l-Impriża Konġunta ma kinitx f’pożizzjoni li tevalwa jekk l-istrateġija tal-awditjar ex post tipprovdix assigurazzjoni suffiċjenti fir-rigward tal-legalità u r-regolarità tat-tranżazzjonijiet sottostanti; jistieden lill-Impriża Konġunta tipprovdi lill-awtorità tal-kwittanza bi pjan ta’ azzjoni biex jingħeleb dak in-nuqqas potenzjali ta’ assigurazzjoni; jistenna li l-Qorti tal-Awdituri, permezz tal-awditi indipendenti tagħha, tkun f’pożizzjoni li tipprovdi lill-awtorità tal-kwittanza bl-opinjoni tagħha dwar l-effettività tal-istrateġija tal-awditjar ex post tal-Impriża Konġunta;

                  3.

                  Ifakkar li l-Impriża Konġunta fl-2010 adottat strateġija ta’ awditjar ex ante li hija għodda ewlenija għall-evalwazzjoni tal-legalità u r-regolarità tat-tranżazzjonijiet sottostanti u li l-implimentazzjoni tagħha bdiet fl-2011; jinnota li l-awditjar tal-klejms ta’ spejjeż tal-proġett ġie delegat lill-Awtoritajiet ta’ Finanzjament Nazzjonali (NFAs) tal-Istati Membri, iżda l-ftehimiet amministrattivi ffirmati mill-NFAs ma jinkludux l-arranġamenti prattiċi għal dawk l-awditi; jinnota, barra minn hekk, mill-Impriża Konġunta li diversi skemi ta’ finanzjament u regoli nazzjonali fis-seħħ fl-Istati Membri differenti jimplikaw li awditjar ex post huwa fattibbli biss fuq proġetti kompletati u jitlob li jkun informat bir-riżultati tal-awditi li twettqu; itenni li l-Impriża Konġunta għandha ssaħħaħ mingħajr dewmien il-kwalità tal-kontroll ex ante tagħha b’mod partikolari għall-ġestjoni tal-għotjiet u jitlob li l-awtorità tal-kwittanza tkun informata bir-riżultati tal-proċessi tal-awditjar ex ante li jmiss imwettqa mill-Impriża Konġunta;

                  4.

                  Jieħu nota tal-fatt li għall-kuntrarju tar-Regoli Finanzjarji tal-Impriża Konġunta, il-baġit tal-Impriża Konġunta tal-2011 ma jirriflettix approprjazzjonijiet ta’ pagament differenzjati għan-nefqa operazzjonali;

                  5.

                  Jinnota b’dispjaċir ir-rata ta’ implimentazzjoni relattivament baxxa għall-approprjazzjonijiet ta’ pagament operazzjonali, li hija ta’ 86 %, 53 % u 18 % għas-sejħiet għal proposti tal-2008, tal-2009 u tal-2010; jinnota d-dewmien fil-livell tal-Istati Membri fl-iffirmar tal-ftehimiet ta’ għotjiet nazzjonali; huwa mħasseb dwar ir-rata ta’ implimentazzjoni baxxa tal-baġit, u barra minn hekk, dwar l-attivitajiet sottostanti tal-Impriża Konġunta; jitlob rapport ta’ progress dettaljat dwar dawn in-nuqqasijiet li jagħmel proposti speċifiċi għal titjib gradwali fir-rata ta’ implimentazzjoni;

                  6.

                  Jikkundanna l-fatt li l-Ġreċja qed tuża l-Fondi Strutturali tal-Unjoni sabiex tkopri l-kontribuzzjonijiet nazzjonali tagħha lill-benefiċjarji Griegi tal-proġetti Artemis minflok ma tipprovdi finanzjament nazzjonali u li l-Impriża Konġunta rrikonoxxiet il-kontinwazzjoni tal-parteċipazzjoni Griega fil-proġetti Artemis iżda ma tipprovdi l-ebda finanzjament lill-benefiċjarji Griegi peress li nefqa kofinanzjata mill-Fondi Strutturali tal-Unjoni ma tistax tirċievi assistenza minn strument finanzjarju ieħor tal-Unjoni skont ir-Regolament tal-Kunsill (KE) Nru 1083/2006 (6); jitlob lill-Kummissjoni tinforma lill-awtorità tal-kwittanza dwar il-legalità ta’ din is-sitwazzjoni malajr kemm jista’ jkun;

                  7.

                  Jieħu nota tal-konstatazzjoni tal-Qorti tal-Awdituri li l-Impriża Konġunta qed tuża riporti mhux awtomatiċi ta’ approprjazzjonijiet ta’ pagament għas-sena finanzjarja li jmiss, mingħajr madankollu deċiżjoni tal-Bord Governattiv kif meħtieġ mill-Artikolu 10(1) tar-Regoli Finanzjarji u li l-ebda distinzjoni ma qed issir bejn l-approprjazzjonijiet ta’ pagament riportati mis-snin preċedenti u l-approprjazzjonijiet ta’ pagament tas-sena attwali;

         Sejħiet ghal Proposti

                  8.

                  Jieħu nota tal-fatt li l-implimentazzjoni effettiva u l-valur previst tas-sejħiet għal proposti jirrappreżentaw biss EUR 244 000 000 jew 58 % tal-baġit previst ta’ EUR 420 000 000 biex tiġi koperta n-nefqa operazzjonali;

         Sistemi ta’ kontroll intern

                  9.

                  Jirrikonoxxi li matul l-2011 l-Impriża Konġunta intensifikat l-isforzi tagħha biex tistabbilixxi u timplimenta proċeduri effikaċi ta’ kontroll finanzjarju, ta’ kontabbiltà u ta’ ġestjoni; josserva li l-Uffiċjal tal-Kontabbiltà vvalida s-sistemi finanzjarji u ta’ kontabbiltà użati, iżda għadu ma vvalidax il-proċessi ta’ attività sottostanti li jipprovdu informazzjoni finanzjarja, b’mod partikolari dak li jipprovdi informazzjoni finanzjarja dwar il-validazzjoni u l-pagamenti tal-klejms ta’ spejjeż irċevuti mill-awtoritajiet nazzjonali; ifakkar li għad irid isir aktar xogħol b’mod partikolari fir-rigward tal-istandards ta’ kontroll intern u li l-Impriża Konġunta bdiet taħdem b’mod awtonomu f’Ottubru 2009;

         Awditjar intern

                  10.

                  Jieħu nota tal-fatt li fl-aħħar tas-sena 2011, il-kapaċità tal-awditjar intern tal-Impriża Konġunta kienet għadha ma ġietx stabbilita; ifakkar li s-Servizz tal-Awditjar Intern tal-Kummissjoni huwa l-Awditur Intern tal-Impriża Konġunta mill-2010 u li wettaq eżerċizzju ta’ valutazzjoni tar-riskju, u pjan tal-awditu strateġiku għall-2012-2014 ġie ppreżentat lill-Bord Governattiv tal-Impriża Konġunta; jirrikonoxxi li fid-dawl tad-daqs tal-Impriża Konġunta dan se jassumi wkoll ir-rwol tal-Kapaċità ta’ Awditjar Intern;

                  11.

                  Jinnota li r-Regoli Finanzjarji tal-Impriża Konġunta għadhom ma ġewx emendati formalment biex jinkludu d-dispożizzjoni li tirreferi għas-setgħat tal-awditur intern tal-Kummissjoni rigward il-baġit ġenerali fl-intier tiegħu;

         Rapport annwali tal-attività

                  12.

                  Jieħu nota tal-fatt li r-rapport annwali tal-attività jipprovdi informazzjoni dwar ir-riżultati tal-operazzjonijiet tal-Impriża Konġunta iżda ma jinkludix valutazzjoni tal-effiċjenza u l-effikaċja tas-sistema ta’ kontroll intern u fih in-nuqqasijiet li ġejjin:

                              —

                              Nuqqas ta’ informazzjoni dwar l-implimentazzjoni tal-istrateġija tal-awditjar ex-post, li mhijiex suffiċjenti biex jiġi konkluż jekk il-kontroll ewlieni huwiex qed jiffunzjona b’mod effettiv u kellux iwassal għal riżerva;

                              —

                              Ebda informazzjoni dwar il-validazzjoni parzjali tas-sistemi finanzjarji u kontabilistiċi mill-uffiċjal tal-kontabbiltà mhija pprovduta;

                              —

                              Hemm differenzi mhux spjegati bejn iċ-ċifri ta’ implimentazzjoni baġitarja inklużi fl-Eżitu fuq l-approprjazzjonijiet ta’ pagament tar-rapport annwali ta’ attività u ċ-ċifri ta’ implimentazzjoni baġitarja inklużi fil-Kontijiet Definittivi;

         Kwistjonijiet oħra relatati mal-ġestjoni

                  13.

                  Jinnota li fl-2011, l-Impriża Konġunta stabbiliet Pjan tal-Kontinwità tan-Negozju u wettqet progress fir-rigward tal-formalizzazzjoni tal-politiki ta’ sigurtà tal-IT iżda jeħtieġ li jsir aktar xogħol sabiex jiġi ffinalizzat il-Pjan ta’ Rkupru minn Diżastru;

                  14.

                  Jiddispjaċih li għall-kuntrarju tar-Regoli Finanzjarji tal-Impriża Konġunta, l-Awtoritajiet ta’ Finanzjament Nazzjonali s’issa għadhom ma ddikjaraw ebda interessi bankarji ġġenerati fuq pagamenti ta’ prefinanzjament;

                  15.

                  Jilqa’ l-fatt li l-Ftehim mal-Istat Ospitanti bejn l-Impriża Konġunta u l-awtoritajiet Belġjani dwar spazju għall-uffiċċji, privileġġi u immunitajiet u appoġġ ieħor li għandu jingħata ġie ffirmat fit-3 ta’ Frar 2012;

         Kwistjonijiet oħra

         Fużjoni possibbli mal-ENIAC

                  16.

                  Iqis li għandha titwettaq analiżi kostijiet-benefiċċji ta’ fużjoni mal-ENIAC u li l-Parlament Ewropew għandu jiġi notifikat dwar ir-riżultati ta’ din il-valutazzjoni. Dan ir-rapport għandu jenfasizza l-vantaġġi u l-iżvantaġġi possibbli ta’ fużjoni bħal din;

                  17.

                  Itenni l-istedina tiegħu lill-Qorti tal-Awdituri biex, fi żmien raġonevoli, tipprovdi rapport speċjali lill-Parlament dwar kwistjonijiet komuni li jinqalgħu minħabba n-natura tal-impriżi konġunti, u li għandhom jiġu indirizzati mill-impriżi konġunti flimkien mas-sħab tagħhom sabiex jiġi żgurat il-valur miżjud tagħhom u t-twettiq effiċjenti tal-programmi ta’ riċerka, ta’ żvilupp teknoloġiku u ta’ dimostrazzjoni tal-Unjoni; jirrimarka wkoll li dak ir-rapport għandu jinkludi valutazzjoni tal-effikaċja tal-istabbiliment u l-istruttura tal-impriżi konġunti.

         (1)  ĠU C 6, 10.1.2013, p. 1.

         (2)  ĠU L 248, 16.9.2002, p. 1.

         (3)  ĠU L 298, 26.10.2012, p. 1.

         (4)  ĠU L 30, 4.2.2008, p. 52.

         (5)  ĠU L 357, 31.12.2002, p. 72.

         (6)  ĠU L 210, 31.7.2006, p. 25.


title: Deċiżjoni tal-Kunsill 2013/533/PESK tat- 28 ta' Ottubru 2013 li temenda d-Deċiżjoni tal-Kunsill 2012/392/PESK dwar il-missjoni tal-PSDK tal-Unjoni Ewropea fin-Niġer (EUCAP Sahel Niger)

text:
               30.10.2013

               MT

               Il-Ġurnal Uffiċjali tal-Unjoni Ewropea

               L 288/68

         DEĊIŻJONI TAL-KUNSILL 2013/533/PESK
   tat-28 ta' Ottubru 2013
   li temenda d-Deċiżjoni tal-Kunsill 2012/392/PESK dwar il-missjoni tal-PSDK tal-Unjoni Ewropea fin-Niġer (EUCAP Sahel Niger)
   IL-KUNSILL TAL-UNJONI EWROPEA,
   Wara li kkunsidra t-Trattat dwar l-Unjoni Ewropea, u b’mod partikolari l-Artikolu 28, l-Artikolu 42(4) u l-Artikolu 43(2) tiegħu,
   Wara li kkunsidra l-proposta mir-Rappreżentant Għoli tal-Unjoni għall-Affarijiet Barranin u l-Politika ta' Sigurtà,
   Billi:

               (1)

               Fis-16 ta' Lulju 2012, il-Kunsill adotta d-Deċiżjoni 2012/392/PESK (1) li tiskadi fil-15 ta' Lulju 2014.

               (2)

               L-ammont ta’ referenza finanzjarja attwali jkopri l-perijodu sal-31 ta' Ottubru 2013.

               (3)

               Id-Deċiżjoni 2012/392/PESK għandha għalhekk tiġi emendata biex tipprovdi għall-ammont ta' referenza finanzjarja għall-perijodu li fadal sal-15 ta' Lulju 2014.

               (4)

               Il-EUCAP Sahel Niger ser titmexxa fil-kuntest ta' sitwazzjoni li tista' tiddeterjora u li tista' xxekkel il-kisba tal-objettivi tal-azzjoni esterna tal-Unjoni kif stabbilit fl-Artikolu 21 tat-Trattat,

         ADOTTA DIN ID-DEĊIŻJONI:
   Artikolu 1
   Fl-Artikolu 13 tad-Deċiżjoni 2012/392/PESK, il-paragrafu 1 huwa sostitwit b'dan li ġej:

      “1.   L-ammont ta' referenza finanzjarja maħsub sabiex ikopri n-nefqa relatata mal-EUCAP Sahel Niger għall-perijodu mis-16 ta' Lulju 2012 sal-31 ta' Ottubru 2013 għandu jkun EUR 8 700 000.
      L-ammont ta' referenza finanzjarja biex ikopri l-ispiża relatata mal-EUCAP Sahel Niger għall-perijodu mill-1 ta' Novembru 2013 sal-15 ta' Lulju 2014 għandu jkun ta' EUR 6 500 000.”.

   Artikolu 2
   Din id-Deċiżjoni għandha tidħol fis-seħħ fil-jum tal-adozzjoni tagħha.

      Magħmul fi Brussell, it-28 ta’ Ottubru 2013.

            Għall-Kunsill

            Il-President

         L. LINKEVIČIUS

      (1)  Deċiżjoni tal-Kunsill 2012/392/PESK tas-16 ta’ Lulju 2012 dwar il-missjoni ta’ PSDK tal-Unjoni Ewropea fin-Niġer (EUCAP Sahel Niger) (ĠU L 187, 17.7.2012, p. 48).


title: 2012/555/UE: Deċiżjoni tal-Parlament Ewropew tal- 10 ta’ Mejju 2012 dwar il-kwittanza għall-implimentazzjoni tal-baġit ġenerali tal-Unjoni Ewropea għas-sena finanzjarja 2010, Taqsima V — Il-Qorti tal-Awdituri

text:
               17.10.2012

               MT

               Il-Ġurnal Uffiċjali tal-Unjoni Ewropea

               L 286/104

         DEĊIŻJONI TAL-PARLAMENT EWROPEW
   tal-10 ta’ Mejju 2012
   dwar il-kwittanza għall-implimentazzjoni tal-baġit ġenerali tal-Unjoni Ewropea għas-sena finanzjarja 2010, Taqsima V — Il-Qorti tal-Awdituri
   (2012/555/UE)
   IL-PARLAMENT EWROPEW,

               —

               wara li kkunsidra l-baġit ġenerali tal-Unjoni Ewropea għas-sena finanzjarja 2010 (1),

               —

               wara li kkunsidra l-kontijiet annwali tal-Unjoni Ewropea għas-sena finanzjarja 2010 (COM(2011) 473 — C7-0260/2011) (2),

               —

               wara li kkunsidra r-rapport annwali tal-Qorti tal-Awdituri għall-awtorità ta’ kwittanza dwar il-verifiki interni mwettqa fis-sena 2010,

               —

               wara li kkunsidra r-rapport annwali tal-Qorti tal-Awdituri dwar l-implimentazzjoni tal-baġit għas-sena finanzjarja 2010, flimkien mat-tweġibiet tal-istituzzjonijiet li jkunu qed jiġu verifikati (3),

               —

               wara li kkunsidra d-dikjarazzjoni ta’ assigurazzjoni (4) dwar l-affidabilità tal-kontijiet kif ukoll il-legalità u r-regolarità tat-tranżazzjonijiet li fuqhom hija bbażata, ipprovduta mill-Qorti tal-Awdituri għas-sena finanzjarja 2010 skont l-Artikolu 287 tat-Trattat dwar il-Funzjonament tal-Unjoni Ewropea,

               —

               wara li kkunsidra tal-Artikolu 314(10) u l-Artikoli 317, 318 u 319 tat-Trattat dwar il-Funzjonament tal-Unjoni Ewropea,

               —

               wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 rigward ir-Regolament Finanzjarju applikabbli għall-baġit ġenerali tal-Komunitajiet Ewropej (5), u b’mod partikolari l-Artikoli 50, 86, 145, 146 u 147 tiegħu,

               —

               wara li kkunsidra r-Regola 77 u l-Anness VI tar-Regoli ta’ Proċedura tiegħu,

               —

               wara li kkunsidra r-rapport tal-Kumitat għall-Kontroll tal-Baġit (A7-0091/2012),

               1.

               Jagħti l-kwittanza lis-Segretarju Ġenerali tal-Qorti tal-Awdituri fir-rigward tal-implimentazzjoni tal-baġit tal-Qorti tal-Awdituri għas-sena finanzjarja 2010;

               2.

               Jippreżenta l-kummenti tiegħu fir-riżoluzzjoni t’hawn taħt;

               3.

               Jagħti istruzzjonijiet lill-President tiegħu biex jgħaddi din id-deciżjoni u r-riżoluzzjoni li hi parti integrali minnha lill-Kunsill, lill-Kummissjoni, lill-Qorti tal-Ġustizzja tal-Unjoni Ewropea, lill-Qorti tal-Awdituri, lill-Ombudsman Ewropew u lill-Kontrollur Ewropew għall-Protezzjoni tad-Data, u biex jiżgura li tiġi ppubblikata f’Il-Ġurnal Uffiċjali tal-Unjoni Ewropea (serje L).

            Il-President

         Martin SCHULZ

            Is-Segretarju Ġenerali

         Klaus WELLE

      (1)  ĠU L 64, 12.3.2010.

      (2)  ĠU C 332, 14.11.2011, p. 1.

      (3)  ĠU C 326, 10.11.2011, p. 1.

      (4)  ĠU C 332, 14.11.2011, p. 134.

      (5)  ĠU L 248, 16.9.2002, p. 1.
    ---documentbreak---

               17.10.2012

               MT

               Il-Ġurnal Uffiċjali tal-Unjoni Ewropea

               L 286/105

         RIŻOLUZZJONI TAL-PARLAMENT EWROPEW
   tal-10 ta’ Mejju 2012
   li tinkludi kummenti li jagħmlu parti integrali mid-deċiżjoni dwar il-kwittanza għall-implimentazzjoni tal-baġit ġenerali tal-Unjoni Ewropea għas-sena finanzjarja 2010, Taqsima V — Il-Qorti tal-Awdituri
   IL-PARLAMENT EWROPEW,

               —

               wara li kkunsidra l-baġit ġenerali tal-Unjoni Ewropea għas-sena finanzjarja 2010 (1),

               —

               wara li kkunsidra l-kontijiet annwali tal-Unjoni Ewropea għas-sena finanzjarja 2010 (COM(2011) 473 — C7-0260/2011) (2),

               —

               wara li kkunsidra r-rapport annwali tal-Qorti tal-Awdituri għall-awtorità ta’ kwittanza dwar il-verifiki interni mwettqa fis-sena 2010,

               —

               wara li kkunsidra r-rapport annwali tal-Qorti tal-Awdituri dwar l-implimentazzjoni tal-baġit għas-sena finanzjarja 2010, flimkien mat-tweġibiet tal-istituzzjonijiet li jkunu qed jiġu verifikati (3),

               —

               wara li kkunsidra d-dikjarazzjoni ta’ assigurazzjoni (4) dwar l-affidabilità tal-kontijiet kif ukoll il-legalità u r-regolarità tat-tranżazzjonijiet li fuqhom hija bbażata, ipprovduta mill-Qorti tal-Awdituri għas-sena finanzjarja 2010 skont l-Artikolu 287 tat-Trattat dwar il-Funzjonament tal-Unjoni Ewropea,

               —

               wara li kkunsidra tal-Artikolu 314(10) u l-Artikoli 317, 318 u 319 tat-Trattat dwar il-Funzjonament tal-Unjoni Ewropea,

               —

               wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 rigward ir-Regolament Finanzjarju applikabbli għall-baġit ġenerali tal-Komunitajiet Ewropej (5), u b’mod partikolari l-Artikoli 50, 86, 145, 146 u 147 tiegħu,

               —

               wara li kkunsidra r-Regola 77 u l-Anness VI tar-Regoli ta’ Proċedura tiegħu,

               —

               wara li kkunsidra r-rapport tal-Kumitat għall-Kontroll tal-Baġit (A7-0091/2012),

               1.

               Jenfasizza li l-verifika tar-rendikonti finanzjarji tal-Qorti tal-Awdituri fl-2010 saru minn awditur estern; josserva li, fir-rapport tiegħu, l-awditur estern wasal għal din il-konklużjoni: “Fl-opinjoni tagħna, ir-rendikonti finanzjarji jagħtu stampa reali u ġusta tal-pożizzjoni finanzjarja tal-Qorti Ewropea tal-Awdituri fil-31 ta’ Diċembru 2010, u l-likwidità tagħha għas-sena li ntemmet dakinhar, skont ir-Regolament tal-Kunsill (KE, Euratom) Nru 1605/2002 tal-25 ta’ Ġunju 2002, ir-Regolament tal-Kummissjoni (KE, Euratom) Nru 2342/2002 tat-23 ta’ Diċembru 2002 li jippreskrivi regoli ddettaljati għall-implimentazzjoni tar-Regolament tal-Kunsill imsemmi, u r-Regoli tal-Kontabilità tal-Unjoni Ewropea.” (6);

               2.

               Josserva iżda dan huwa awditjar “klassiku” li jeżamina “(…) jekk l-operazzjonijiet finanzjarji ġewx irreġistrati u żvelati b’mod tajjeb, jekk twettqux u ġewx ġestiti b’mod legali u regolari sabiex jiżguraw l-ekonomija, l-effiċjenza u l-effettività” (Rapport mill-Awditur Estern, punt 1, it-tielet subparagrafu); jawspika li l-awditjar futur iqis l-indikaturi tal-prestazzjoni u l-objettivi;

               3.

               Jitlob li titjieb il-kwalità tas-sommarju dwar l-għadd u t-tip ta’ awditjar intern li jsir kif ukoll ir-rakkomandazzjonijiet formulati u s-segwitu mogħti lil dawn ir-rakkomandazzjonijiet, jitlob ukoll li dan is-sommarju jkun aktar informattiv u rilevanti;

               4.

               Jikkonstata li fl-2010, il-Qorti tal-Awdituri kellha approprjazzjonijiet għall-impenji li ammontaw għal total ta’ EUR 148 600 000 (EUR 188 000 000 fl-2009), u li r-rata ta’ implimentazzjoni ta’ dawn l-approprjazzjonijiet kienet 93 % (92,1 % fl-2009); jenfasizza li l-baġit tal-Qorti tal-Awdituri huwa purament amministrattiv, billi jonfoq 80 % għall-persuni li jaħdmu mal-istituzzjoni u 20 % għall-bini, l-għamara, it-tagħmir u n-nefqiet varji għall-operat amministrattiv;

               5.

               Josserva li r-rata ta’ implimentazzjoni tat-titolu 1 “Persuni li jaħdmu mal-istituzzjoni” żdiedet minn 87,6 % fl-2009 għal 92,3 % fl-2011; u li fl-2010 ntuża 98 % tal-approprjazzjonijiet tat-titolu 2 “Bini, għamara, tagħmir u nefqiet varji għall-operat amministrattiv”;

               6.

               Jilqa’ l-fatt li, wara li għamlet riorganizzazzjoni, il-Qorti tal-Awdituri naqqset in-nefqa annwali f’servizzi ta’ sigurtà b’EUR 500 000, filwaqt li bbenefikat minn servizz aktar effettiv u minn kontroll aħjar tar-riskju;

               7.

               Jitlob lill-Uffiċċju Ewropew Kontra l-Frodi (OLAF) iħaffef l-investigazzjonijiet relatati mal-allegazzjonijiet ta’ irregolaritajiet irrapportati mill-Qorti tal-Awdituri lill-OLAF fl-2010;

               8.

               Jilqa’ l-fatt li l-Qorti tal-Awdituri diġà rrevediet il-Kodiċi ta’ Kondotta għall-Membri tagħha u li l-Kodiċi issa jipprevedi li d-dikjarazzjonijiet tal-interessi finanzjarji tal-Membri jiġu ppubblikati fuq l-Internet;

               9.

               Jikkonstata li l-Qorti tal-Awdituri ppubblikat fl-2010 żewġ rapporti annwali, 40 rapport annwali speċifiku (2009: 37), 14-il rapport speċjali (2009: 18) u sitt opinjonijiet (2009: 1); jissuġġerixxi bil-qawwa li l-Qorti tal-Awdituri tevalwa l-effetti u l-implimentazzjoni tal-konklużjonijiet tagħha li jidhru fir-rapporti speċjali fi żmien raġonevoli u tinforma lill-Kumitat għall-Kontroll Baġitarju bil-konklużjonijiet ta’ din l-evalwazzjoni;

               10.

               Iqis li l-prevenzjoni u l-identifikazzjoni ta’ kunflitti ta’ interess huma ta’ rilevanza kbira għall-użu effiċjenti u korrett tar-riżorsi kif ukoll għall-fiduċja tal-pubbliku fl-istituzzjonijiet tal-Unjoni; jistenna r-Rapport Speċjali tal-Qorti tal-Awdituri dwar l-immaniġġjar tal-kunflitti ta’ interess fl-Aġenzija Ewropea tas-Sikurezza tal-Avjazzjoni, fl-Awtorità Ewropea dwar is-Sigurtà fl-Ikel u fl-Aġenzija Ewropea għall-Mediċini, sal-aħħar ta’ Ġunju 2012, kif kien ippjanat;

               11.

               Jifraħ bil-kooperazzjoni professjonali u ġentili bejn il-Qorti tal-Awdituri u l-Kumitat għall-Kontroll tal-Baġit; jilqa’ pożittivament f’dan ir-rigward l-azzjonijiet imwettqa mill-Qorti tal-Awdituri biex itejbu r-rwol tagħha fuq talba tal-Parlament, bil-għan li tħalli impatt akbar u profonda b’tali mod li dawn l-opinjonijiet u r-rapporti jkunu aktar effikaċi u utli u s-sistemi u l-proċeduri tagħhom ikunu aktar affidabbli u b’hekk jissaħħu s-sinerġiji bejn iż-żewġ istituzzjonijiet;

               12.

               Ifaħħar il-kooperazzjoni tajba bejn il-Qorti tal-Awdituri u l-Kumitat għall-Kontroll Baġitarju fir-rigward tal-kwittanza għall-Impriżi Konġunti għall-2010; jistieden lill-Qorti tal-Awdituri tagħti lill-awtorità ta’ kwittanza rapport speċjali dwar l-effettività tal-ħolqien tal-Impriżi Konġunti u dwar il-valur miżjud li huma taw għall-eżekuzzjoni effiċjenti tal-programmi tal-Unjoni dwar ir-riċerka, l-iżvilupp teknoloġiku u d-dimostrazzjoni;

               13.

               Ifakkar li l-Qorti tal-Awdituri kienet adottat strateġija ta’ awditjar għall-perjodu 2009–2012 li ddefiniet l-objettivi li ġejjin: (1) biex nilħqu l-massimu tal-impatt ġenerali mill-verifiki u (2) biex inżidu l-effiċjenza permezz tal-aqwa użu tar-riżorsi; jikkonstata b’sodisfazzjon li l-Qorti tal-Awdituri wettqet il-prijoritajiet li ġejjin fl-2010 (7):

                           —

                           l-ilħuq tal-mira li jitwasslu bejn 12 u 15-il rapport tal-verifika tal-prestazzjoni kull sena,

                           —

                           l-iżvilupp ta’ prodotti ġodda — dokument dwar riskji u sfidi għall-Kummissjoni l-ġdida (l-Opinjoni Nru 1/2010) u sistema ġdida stabbilita biex tirrapporta mill-2012 ’il quddiem, dwar is-segwitu mogħti għar-rakkomandazzjonijiet tal-Qorti,

                           —

                           ir-reviżjoni tar-regoli interni tal-Qorti sabiex jiġi ssemplifikat it-teħid ta’ deċiżjonijiet, bl-introduzzjoni ta’ Awli, u sabiex tissaħħaħ it-tmexxija,

                           —

                           il-produzzjoni ta’ sett sħiħ ta’ indikaturi tal-prestazzjoni,

                           —

                           l-iżvilupp aktar tal-approċċ użat għall-verifika annwali tal-implimentazzjoni tal-baġit tal-UE (id-DAS) abbażi tar-rakkomandazzjonijiet ta’ ‘grupp ta’ riflessjoni’ intern sostnut minn esperti esterni,

                           —

                           l-allokazzjoni mill-ġdid ta’ għadd ta’ karigi mis-servizzi ta’ sostenn, lejn il-verifika;

               14.

               Jifraħ bil-fatt li l-għadd ta’ karigi ddedikati lill-kompiti tal-awditjar żdied b’6 % (8);

               15.

               Josserva li fl-2010 l-Qorti tal-Awdituri kellha għadd ta’ persunal li kien jammonta għal 889 uffiċjal, 48 aġent fuq kuntratt u 17-il espert nazzjonali ssekondat; 557 uffiċjal kienu f’awli tal-verifika, li minnhom 123 f’uffiċċji privati tal-Membri; jawspika li r-rapport annwali ta’ attività fil-ġejjieni jipprovdi tabella eżawrjenti tat-total tar-riżorsi umani għad-dispożizzjoni tal-Qorti tal-Awdituri, imqassma skont il-kategorija, il-grad, is-sess, il-parteċipazzjoni fit-taħriġ professjonali u ċ-ċittadinanza;

               16.

               Iqis li, bil-għan tal-ottimizzazzjoni aħjar tal-attività tal-Qorti tal-Awdituri, għadd aktar sostanzjali ta’ uffiċjali tal-Qorti għandhom ikunu speċjalizzati f’inkarigi ta’ awditjar u jkunu jwettqu esklussivament dawn l-inkarigi; jistenna li fil-ġejjieni jara żieda fil-proporzjon ta’ uffiċjali inkarigati minn dawn il-kompiti;

               17.

               Josserva wkoll li l-Qorti tal-Awdituri għamlet total ta’ 376 missjoni, li minnhom 351 fl-Istati Membri u 25 għand benefiċjarji oħrajn (Franza: 52, Ġermanja: 38, Renju Unit: 32, Italja: 30, Spanja: 26, Pajjiżi Baxxi: 23, Svezja: 15, Portugall: 14, Greċja: 13, Danimarka: 12; Lussemburgu: 11, Ungerija: 10, Polonja: 10);

               18.

               Jitlob li l-Qorti tal-Awdituri tinkorpora fil-programmi ta’ ħidma futuri tagħha, segwitu sistematiku ta’ awditi speċifiċi preċedenti, wara li jkun għadda żmien suffiċjenti, sabiex tevalwa l-progress;

               19.

               Huwa sodisfatt li l-Qorti tal-Awdituri tkejjel l-użu effiċjenti u effikaċi tar-riżorsi billi tapplika l-indikaturi ewlenin tal-prestazzjoni; jieħu nota tal-progress kostanti; jawspika madankollu li l-Qorti tal-Awdituri tkompli żżid il-preżentazzjoni tas-sejbiet preliminari maħruġa fil-ħin (b’hekk tkun tista’ tikkonferma l-preċiżjoni fattwali tas-sejbiet prinċipali ma’ min qiegħed jiġi vverifikat) (9);

               20.

               Josserva li l-abbozz tar-regolament finanzjarju tal-futur jipprevedi li l-aġenziji jkunu jistgħu jaħtru, wara konsultazzjoni mal-Qorti tal-Awdituri, awditur estern indipendenti, li jivverifika jekk l-implimentazzjoni tal-baġit tal-aġenzija tikkorrispondix mad-dispożizzjonijiet tar-regolament finanzjarju; jikkonstata li l-Qorti tal-Awdituri mbagħad tkun tikkunsidra r-rapport tal-awditur estern hija u tfassal l-opinjoni tagħha; josserva li l-Qorti tal-Awdituri nediet, fl-2011, proġett pilota mal-Eurofound (Fondazzjoni Ewropea għat-Titjib tal-Kondizzjonijiet tal-Ħajja u tax-Xogħol);

               21.

               Isegwi b’interess il-proġett pilota u l-eżitu tiegħu; jirrikonoxxi l-benefiċċji li din il-proċedura il-ġdida tista’ tagħti billi tissemplifika l-ammont ta’ xogħol tal-Qorti tal-Awdituri; iqis, madankollu, li r-riżultati għandhom primarjament ikunu evalwati f’termini ta’ kwalità mqabbla ma’ indikaturi ta’ żmien u nefqa;

               22.

               Jinkoraġġixxi l-Qorti tal-Awdituri tipproċedi b’analiżi bir-reqqa tas-sistemi ta’ sorveljanza u ta’ kontroll għall-Kunsill qabel l-aħħar tal-2012, kif imsemmi fir-riżoluzzjoni ta’ kwittanza tal-Parlament tal-2009 (10) (paragrafu 8);

               23.

               Jistenna b’interess l-analiżi ta’ segwitu mill-pari li l-Qorti tal-Awdituri biħsiebha tniedi fl-2012; jikkonferma l-intenzjoni tiegħu li jelabora rapport ta’ inizjattiva dwar it-titjib li jaf jiġi propost lill-Qorti tal-Awdituri; jixtieq ikun mgħarraf dwar l-implimentazzjoni tal-konklużjonijiet tal-aħħar analiżi bejn il-pari;

               24.

               Jikkonferma wkoll l-intenzjoni tiegħu li jipproponi r-reviżjoni tar-regoli għall-ħatra tal-kandidati għall-Qorti tal-Awdituri, b’tali mod li jitjiebu l-kundizzjonijiet rikjesti minn adattament aħjar tal-Qorti għall-isfidi tal-lum u ta’ għada.

      (1)  ĠU L 64, 12.3.2010.

      (2)  ĠU C 332, 14.11.2011, p. 1.

      (3)  ĠU C 326, 10.11.2011, p. 1.

      (4)  ĠU C 332, 14.11.2011, p. 134.

      (5)  ĠU L 248, 16.9.2002, p. 1.

      (6)  ĠU C 267, 9.9.2011, p. 3.

      (7)  Rapport ta’ Attività Annwali 2010, p. 26.

      (8)  Rapport ta’ Attività Annwali 2010, p. 34.

      (9)  Rapport ta’ Attività Annwali 2010, p. 30.

      (10)  ĠU L 250, 27.9.2011, p. 94.


title: 2007/856/KE: Deċiżjoni tal-Kunsill tat- 8 ta' Novembru 2007 dwar l-adeżjoni tar-Repubblika tal-Bulgarija u tar-Rumanija mal-Konvenzjoni dwar il-Liġi applikabbli għall-Obbligazzjonijiet Kuntrattwali, miftuħa għall-firma f'Ruma fid- 19 ta' Ġunju 1980

text:
               29.12.2007

               MT

               Il-Ġurnal Uffiċjali ta’ l-Unjoni Ewropea

               L 347/1

         LEĠIŻLATTIV DEĊIŻJONI TAL-KUNSILL
   tat-8 ta' Novembru 2007
   dwar l-adeżjoni tar-Repubblika tal-Bulgarija u tar-Rumanija mal-Konvenzjoni dwar il-Liġi applikabbli għall-Obbligazzjonijiet Kuntrattwali, miftuħa għall-firma f'Ruma fid-19 ta' Ġunju 1980
   (2007/856/KE)
   IL-KUNSILL TA' L-UNJONI EWROPEA,
   Wara li kkunsidra l-Att ta' l-Adeżjoni ta' l-2005, u partikolarment l-Artikolu 3(4) tiegħu,
   Wara li kkunsidra r-rakkommandazzjoni mill-Kummissjoni,
   Wara li kkunsidra l-opinjoni tal-Parlament Ewropew (1),
   Billi:

               (1)

               Il-Konvenzjoni dwar il-Liġi applikabbli għall-Obbligazzjonijiet Kuntrattwali (minn hawn 'il quddiem imsejħa l-“Konvenzjoni ta' l-1980”) nfetħet għall-firma f'Ruma fid-19 ta' Ġunju 1980 u daħlet fis-seħħ fl-1 ta' April 1991.

               (2)

               Il-Konvenzjoni ta' l-1980 ġiet supplimentata bl-Ewwel u t-Tieni Protokolli tad-19 ta' Diċembru 1988 dwar l-interpretazzjoni tagħha mill-Qorti tal-Ġustizzja tal-Komunitajiet Ewropej (minn hawn 'il quddiem imsejħa “l-Ewwel u t-Tieni Protokolli ta' l-1988”) (2).

               (3)

               Ir-Repubblika Ellenika aderixxiet għall-Konvenzjoni ta' l-1980 permezz tal-Konvenzjoni ta' l-10 ta' April 1984 (3), li daħlet fis-seħħ fl-1 ta' April 1991.

               (4)

               Ir-Renju ta' Spanja u r-Repubblika Portugiża aderixxew għall-Konvenzjoni ta' l-1980 permezz tal-Konvenzjoni tat-18 ta' Mejju 1992 (4), li daħlet fis-seħħ fl-1 ta' Settembru 1993.

               (5)

               Ir-Repubblika ta' l-Awstrija, ir-Repubblika tal-Finlandja u r-Renju ta l-Iżvezja aderixxew għall-Konvenzjoni ta' l-1980 permezz tal-Konvenzjoni tad-29 ta' Novembru 1996 (5), li daħlet fis-seħħ fl-1 ta' Ottubru 1998.

               (6)

               Wara l-adeżjoni ta' l-2003, ġiet iffirmata Konvenzjoni fl-14 ta' April 2005 dwar l-adeżjoni tar-Repubblika Ċeka, tar-Repubblika ta' l-Estonja, tar-Repubblika ta' Ċipru, tar-Repubblika tal-Latvja, tar-Repubblika tal-Litwanja, tar-Repubblika ta' l-Ungerija, tar-Repubblika ta' Malta, tar-Repubblika tal-Polonja, tar-Repubblika tas-Slovenja u tar-Repubblika Slovakka mal-Konvenzjoni ta' l-1980 kif ukoll ma' l-Ewwel u t-Tieni Protokolli ta' l-1988 (6). Din għadha ma daħlitx fis-seħħ fl-Istati Membri kollha.

               (7)

               L-Artikolu 3(3) ta' l-Att ta' l-Adeżjoni ta' l-2005 jipprovdi li r-Repubblika tal-Bulgarija u r-Rumanija jaderixxu mal-konvenzjonijiet u l-protokolli elenkati fl-Anness I, kif emendata bid-Deċiżjoni tal-Kunsill  2007/857/KE (7) ma' l-Att ta' l-Adeżjoni, li jinkludu, inter alia, il-Konvenzjoni ta' l-1980 u l-Ewwel u t-Tieni Protokolli ta' l-1988 flimkien mal-Konvenzjonijiet dwar l-adeżjoni ta' l-1984, l-adeżjoni ta' l-1992, l-adeżjoni ta' l-1996 u l-adeżjoni ta' l-2005. Għandhom jidħlu fis-seħħ fir-rigward tar-Repubblika tal-Bulgarija u tar-Rumanija fid-data determinata mill-Kunsill.

               (8)

               Skond l-Artikolu 3 (4) ta' l-Att ta' l-Adeżjoni ta' l-2005, il-Kunsill għandu jagħmel l-aġġustamenti kollha meħtieġa minħabba l-adeżjoni tar-Repubblika tal-Bulgarija u tar-Rumanija ma' dawk il-konvenzjonijiet u protokolli,

         IDDEĊIEDA KIF ĠEJ:
   Artikolu 1
   L-Artikolu 2(a) ta' l-Ewwel Protokoll ta' l-1988 dwar l-interpretazzjoni mill-Qorti tal-Ġustizzja tal-Komunitajiet Ewropej tal-Konvenzjoni ta' l-1980 huwa b'dan emendat kif ġej:

               (a)

               bejn it-tieni inċiż u t-tielet inċiż, għandu jiġi inserit l-inċiż li ġej:

                           “—

                           fil-Bulgarija:

                              Върховен касационен съд u Върховен административен съд”;

               (b)

               bejn l-għoxrin inċiż u l-wieħed u għoxrin inċiż, għandu jiġi inserit l-inċiż li ġej:

                           “—

                           fir-Rumanija:

                              Înalta Curte de Casație și Justiție”.

         Artikolu 2
   1.   Il-Konvenzjoni ta' l-1980 u l-Ewwel u t-Tieni Protokolli ta' l-1988, flimkien mal-Konvenzjonijiet dwar l-adeżjoni ta' l-1984, l-adeżjoni ta' l-1992 u l-adeżjoni ta' l-1996, għandhom jidħlu fis-seħħ bejn ir-Repubblika tal-Bulgarija, ir-Rumanija u l-Istati Membri l-oħra fil-15 ta' Jannar 2008.
   2.   Il-Konvenzjoni ta' l-2005 għandha tidħol fis-seħħ fil-15 ta' Jannar 2008 ir-Repubblika tal-Bulgarija, ir-Rumanija u l-Istati Membri l-oħra li għalihom daħlet fis-seħħ qabel din id-data.
   3.   Il-Konvenzjoni ta' l-2005 għandha tidħol fis-seħħ bejn ir-Repubblika tal-Bulgarija, ir-Rumanija u l-Istati Membri l-oħra li għalihom għadha ma daħlitx fis-seħħ fid-data pprovduta fl-Artikolu 5(2) ta' dik il-Konvenzjoni.
   Artikolu 3
   It-testi tal-Konvenzjoni ta' l-1980 u l-Ewwel u t-Tieni Protokolli ta' l-1988, flimkien mal-Konvenzjonijiet dwar l-adeżjoni ta' l-1984, l-adeżjoni ta' l-1992, l-adeżjoni ta' l-1996 u l-adeżjoni ta' l-2005, imfassla bil-Bulgaru u bir-Rumen u annessi ma' din id-Deċiżjoni, għandhom ikunu awtentiċi taħt l-istess kundiżżjonijiet bħall-verżjonijiet lingwistiċi l-oħra ta' dawn il-Konvenzjonijiet u Protokolli.
   Għandu jiġi depożitat oriġinali uniku ta' dawn it-testi bil-Bulgaru u bir-Rumen fl-arkivji tas-Segretarjat-Ġenerali tal-Kunsill ta' l-Unjoni Ewropea flimkien mal-verżjonijiet awtentiċi fil-lingwi l-oħra.
   Is-Segretarju-Ġenerali għandu jittrasmetti lill-Gvernijiet ta' l-Istati Membri kopja ċertifikata ta' l-oriġinali uniku fil-verżjonijiet tal-lingwi kollha tal-Konvenzjonijiet u Protokolli msemmija fl-ewwel subparagrafu.
   Artikolu 4
   Din id-Deċiżjoni għandha tibda jkollha effett fil-jum wara dak tal-pubblikazzjoni tagħha fil-Ġurnal Uffiċjali ta' l-Unjoni Ewropea.

      Magħmul fi Brussell, 8 ta' Novembru 2007.

            Għall-Kunsill

            Il-President

         R. PEREIRA

      (1)  Dokument li sar fil-11 ta' Ottubru 2007 (li għadu mhux ippubblikat fil-Ġurnal Uffiċjali).

      (2)  ĠU L 48, 20.2.1989, p. 1, u ĠU L 48, 20.12.1989, p. 17.

      (3)  ĠU L 146, 31.5.1984, p. 1.

      (4)  ĠU L 333, 18.11.1992, p. 1.

      (5)  ĠU C 15, 15.1.1997, p. 10.

      (6)  ĠU C 169, 8.7.2005, p. 1.

      (7)  Ara paġna 3 ta' dan Il-Ġurnal Uffiċjali.